Cemburu mungkin punca wanita hamil ditembak
Oleh ROHANA MOHD. NAWI

5 Jun 2022, 3:10 pm
MACHANG – Perasaan cemburu mungkin menjadi punca seorang wanita hamil tujuh bulan maut ditembak dengan sepucuk pistol semasa berada di dalam sebuah kereta di tepi jalan di Kampung Teresek, Repek dekat Pasir Mas petang semalam.
Pemangku Ketua Polis Kelantan, Datuk Muhamad Zaki Harun berkata, bagaimanapun, polis masih menjalankan siasatan lanjut untuk mencari punca sebenar mangsa, Farrah Emirah Mazlan, 26, mati ditembak pada bahagian perut kirinya dalam kejadian itu.
Menurutnya, siasatan mendapati, ibu kepada tiga cahaya mata itu dipercayai ditembak dengan sepucuk pistol jenis semi auto .380 berdasarkan penemuan kelongsong peluru di dalam kereta jenis Nissan Cefiro yang dipandunya.
“Mangsa yang juga peniaga kedai runcit dipercayai sedang dalam perjalanan untuk mengurut di Kampung Teresek. Mayat mangsa ditemui di dalam berkenaan kira-kira 15 kilometer dari rumahnya di Kampung Bukit Lata, Pasir Mas.
“Kita masih menjalankan siasatan untuk mengenalpasti sama ada mangsa ditembak di tempat lain sebelum dibawa ke lokasi kejadian atau sebaliknya,” katanya pada sidang akhbar selepas Majlis Serah Terima Tugas Ketua Polis Daerah Machang antara Superintendan Mohd. Rusli Mat kepada Deputi Superintendan Mohd. Zahir Abdullah di Ibu Pejabat Polis Daerah Machang di sini hari ini.
Mengulas lanjut, menurut Muhamad Zaki, polis sedang menunggu laporan bedah siasat mangsa yang dijalankan di Hospital Pasir Mas hari ini.

Katanya, sehubungan itu, bekas suami Farrah Emirah yang berusia 40 tahun dan bekerja sebagai buruh kampung telah ditahan reman selama lima hari bermula hari ini untuk membantu siasatan kes tersebut. – KOSMO! ONLINE


Cuaca buruk di 4 negeri petang ini
Oleh ALWANI ZAFIRAH

5 Jun 2022, 2:46 pm
PETALING JAYA – Jabatan Meteorologi Malaysia (MetMalaysia) menjangkakan hujan lebat serta ribut petir bersama angin kencang bakal melanda empat buah negeri sehingga pukul 5 petang hari ini.
MetMalaysia dalam satu kenyataan di Facebook berkata, ramalan cuaca buruk itu melibatkan Bentong dan Bera, Pahang serta tiga daerah di Negeri Sembilan iaitu Jelebu, Jempol dan Tampin.
Selain itu, hujan lebat serta ribut petir turut dilaporkan berlaku di keseluruhan negeri Melaka.
“Bagi negeri Johor pula, ia melibatkan Kluang, Mersing, Kulai, Kota Tinggi dan Johor Bahru,” katanya di sini hari ini. – KOSMO! ONLINE


Empat beradik abadikan kenangan sanding serentak
Oleh ISKANDAR SHAH MOHAMED

5 Jun 2022, 2:24 pm
KLANG – Empat beradik lelaki mencipta keunikan apabila memilih untuk bersanding serentak dalam satu majlis perkahwinan di Felda Bukit Cherakah 2, Kapar di sini, hari ini.
Majlis akad nikah anak kepada pasangan Subhi Othman, 66, dan Rohani Md. Tan, 62,  itu diadakan selang sebulan sejak November tahun lalu.
Mereka ialah Muhammad Aizas, 32, yang mengahwini Nur Azrina Mohd. Aslan, 32; Muhammad Afizi, 29, dengan pasangannya, Nur Azlin Suyun, 37, dan Muhammad Azmir, 28, dengan Nurul Anis Yusof, 28.
Manakala, anak bongsu, Muhammad Alfian, 24, pula memilih Nurul Hafizah Abu Bakar, 24, sebagai pasangan hidupnya.
Subhi berkata, dia bersyukur kerana majlis yang tertangguh akibat pandemik Covid-19 sejak tahun lalu itu berjalan lancar.
“Kami pada awalnya merancang untuk melangsungkannya dengan hanya melibatkan Muhammad Aizas
pada Jun tahun lalu.

“Namun, tiga lagi anak lelaki kami bersepakat untuk bersanding pada tarikh sama dan turut mendapat persetujuan kedua pihak keluarga pengantin,” katanya ketika ditemui Kosmo! di sini hari ini.
Kira-kira 1,500 jemputan termasuk ahli keluarga hadir memeriahkan majlis itu dengan dijamu pelbagai hidangan masakan kampung, mee goreng dan kuih apam balik.-KOSMO!ONLINE


DBKL sita skuter elektrik beroperasi tanpa kebenaran
Oleh MOHD RIDZAUDDIN ROSLAN

5 Jun 2022, 3:03 pm
PETALING JAYA- Dewan Bandaraya Kuala Lumpur (DBKL) melaksanakan tindakan menyita aktiviti skuter elektrik yang beroperasi secara terbuka di Dataran Merdeka semalam.
DBKL dalam satu kenyataan berkata, penyitaan itu dibuat berikutan Dataran Merdeka merupakan jalan awam selain tidak diwartakan untuk sebarang aktiviti skuter elektrik.
“Tindakan tersebut adalah bertepatan dengan arahan kerajaan iaitu tiada kebenaran diberikan kepada aktiviti skuter elektrik di atas jalan awam kecuali di kawasan diwartakan.
“Anggota Penguatkuasa DBKL yang membuat rondaan di lokasi menemukan aktiviti tanpa kebenaran seterusnya bertindak melaksanakan sitaan terhadap dua buah skuter elektrik yang diletakkan di atas jalan raya bagi tujuan penyewaan,” katanya di sini tadi.
Kata kenyataan itu lagi, DBKL juga tidak mengeluarkan sebarang kebenaran bagi membenarkan aktiviti permainan skuter itu dijalankan di Dataran Merdeka.
“Anggota Penguatkuasa DBKL telah membuat laporan polis terhadap pengendali aktiviti skuter terbabit kerana telah menghalang penjawat awam melaksanakan tugas.

“Skuter yang disita telah dibawa ke stor sitaan DBKL di Jalan Lombong Cheras untuk tindakan lanjut,” jelasnya. -KOSMO! ONLINE


‘Guru sila panggil tukang gunting rambut, bukan potong ikut suka’
Oleh KOSMO!

5 Jun 2022, 1:43 pm
PETALING JAYA – Kecoh di media sosial berhubung isu guru memotong rambut pelajar sekolah yang dikatakan ‘ikut suka hati’ sehingga menyusahkan pelajar terbabit dan ibu bapa.
Menjadi kebiasaan, sekiranya seseorang pelajar itu tidak mematuhi peraturan sekolah, pastinya akan ada hukuman dikenakan.
Namun, luahan seorang pengguna media sosial baru-baru ini telah menarik perhatian orang ramai dan pelbagai reaksi turut diberikan.
Menurut pengguna tersebut, dia kurang senang dengan tindakan guru sekolah yang memotong rambut pelajar tanpa mengikut gaya sepatutnya sehingga ada yang bertindak membotakkan rambut pelajar terbabit.
“Kepada sahabat saya cikgu-cikgu sekolah, sakit hati dan sakit mata saya tengok.
“Apa tindakan yang perlu cikgu ambil adalah panggil tukang gunting rambut, terus gunting rambut pelajar, suruh pelajar bayar upah gunting, bayar denda dan selesa,” cadangnya.

Sehubungan itu, seorang pengguna Facebook, Mohd. Fadli Salleh menyelar kata-kata pengguna tersebut dan menganggap tugas memastikan rambut pelajar itu kemas adalah tanggungjawab ibu bapa.
“Apa benda anak kau rambut panjang, cikgu yang kena panggil tukang gunting ke sekolah? kau ingat anak kau siapa?.
“Sudah itu kau tak reti nak bawa anak ke kedai gunting rambut?,” katanya menerusi satu hantaran semalam.
Sementara itu, menjengah ke ruangan komen, rata-rata orang ramai menyokong dengan pendapat Mohd. Fadli kerana menjadi peranan ibu bapa mendidik anak untuk patuh pada peraturan sekolah.
“Kalau aku jadi ibu bapa, memang aku setuju cikgu buat macam itu, biar mereka faham itu salah, ibu bapa ajar anak dari rumah, sifat anak cerminan ibu bapa sendiri,” ujar Aliff Luqman. – KOSMO! ONLINE


Pelaksanaan cukai GST masih diperingkat kajian
Oleh MOHD RIDZAUDDIN ROSLAN

5 Jun 2022, 1:14 pm
KUALA LUMPUR- Cukai barangan dan perkhidmatan (GST) dilihat tidak akan dilaksanakan semula dalam masa terdekat di negara ini berikutan ia masih di peringkat kajian menyeluruh oleh kerajaan.
Perdana Menteri, Datuk Seri Ismail Sabri Yaakob berkata, sebarang keputusan kerajaan mengenai pelaksanaan semula cukai GST perlu melalui kajian menyeluruh termasuk baik dan buruk sistem percukaian berkenaan.
“Ramai orang terus melompat apabila saya kata tidak menolak kemungkinan (pelaksanaan cukai GST), tetapi kita perlu kaji buruk dan baiknya, bukan saya umumkan terus laksanakannya.
“Kajian hari ini menunjukkan negara kekurangan pendapatan salah satunya sebab pindah daripada cukai GST kepada cukai jualan dan perkhidmatan (SST), kita kurang pendapatan sebanyak RM30 bilion setahun,” katanya kepada pemberita selepas merasmikan Hari Alam Sekitar Sedunia 2022 di sini tadi.
Beliau berkata demikian sebagai mengulas isu berhubung permintaan orang ramai yang mahukan peratusan cukai GST dibawah enam peratus jika mahu dilaksanakan semula.
Ismail Sabri berkata, kerajaan juga perlu mempertimbangkan banyak perkara seperti kesan kenaikan harga barang dan juga waktu sesuai sebelum memperkenalkan sistem percukaian baharu.

“Jadi, rakyat perlu difahamkan dahulu jika kita mahu kenalkan cukai baharu. Kita mahu apa yang umumkan diterima dan bukannya ditolak rakyat.
“Jangan risau, kita akan dedahkan, tetapi buat masa ini, masih diperingkat kajian (pelaksanaan GST),” ujarnya.
Sebelum ini, kerajaan tidak menolak kemungkinan untuk mengembalikan GST sebagai satu cara efektif menambah pendapatan negara bagi menangani kenaikan inflasi dan kos sara hidup rakyat.
Perkara itu dimaklumkan Ismail Sabri menerusi wawancara khas bersama kumpulan media, Nikkei Asia di Tokyo baru-baru ini di mana beliau berkata GST dilihat mampu mengembangkan pendapatan asas negara. -KOSMO! ONLINE


Bukti Hattan antara vokalis lelaki unggul negara
Oleh MOHD. HAIKAL ISA

5 Jun 2022, 1:32 pm
KUALA LUMPUR – Pada usia 58 tahun, penyanyi Datuk Hattan membuktikan beliau masih merupakan antara vokalis lelaki unggul tanah air menerusi penganjuran konsert berskala mega, Hattan 35 Years Journey, malam tadi.
Berdurasi selama lebih tiga jam, Hattan atau nama sebenarnya, Mohd. Shukri Shahabudin ternyata berada pada liga tersendiri. Usia makin meningkat namun stamina, listrik vokal dan energi pentas figura kelahiran Seri Menanti, Negeri Sembilan itu memang tiada tolak banding.
Mendendangkan 24 buah lagu, Hattan memberi epitome bahawa bakat nyanyian, karisma dan muzik orang lama sememangnya kekal berkelas semestinya kerana ilmu seni yang diamalkan bukan sekadar bersandarkan populariti semata-mata tetapi juga kualiti yang berbelah-bahagi.
Memulakan nuansa persembahan dengan lagu Biso Bonar, Hattan bukan hanya menyanyi, beliau juga berjaya memastikan setiap bait lirik yang dilontarkan meresap masuk ke jiwa audiens. Itu dicapai dengan teknik penceritaan dalam nyanyian.
Hanya anak seni yang betul-betul komited dengan kerja seni mereka seperti Hattan mampu merencanakan perihal seperti itu. Hebat! Itulah yang diberikan beliau untuk lagu-lagu berikutnya.
Antara persembahan paling membekas adalah apabila Hattan menyanyikan lagu Dari Kekasih Kepada Kekasih. Garau suara jantan Hattan masih seperti dulu dan penghayatan emosinya membuatkan jiwa audiens melayang sekali gus membuatkan penonton yang hadir menyanyi sama dengannya.

Konsert malam tadi turut menyaksikan Hattan menyanyikan lagu-lagu yang barangkali kurang lazim di cuping telinga peminat seperti Arca dan Hujan Berapi. Sungguhpun begitu, energi sama adil diberikan Hattan buat para peminat yang hadir.
Berdiri sebagai seorang penghibur, Hattan bijak menjalin komunikasi dengan penonton. Sesekali, beliau bersoroh dan memecahkan hening nuansa persembahan dengan lagak spontannya.
Hattan ada banyak lagu hit namun satu lagu yang barangkali sangat ditunggu-tunggu peminat adalah Memburu Rindu ciptaan Bob Lokman bersama Datuk M. Nasir. Berbusana rona biru dan berkaca mata hitam, tiada penyanyi yang mampu membawakan lagu tersebut seadil dan selayaknyan Hattan. Sungguh, Hattan merupakan antara vokalis lelaki terbaik tanah air!
Kehebatan dan karisma anak seni Hattan ditutup kemas dengan lagu penutup berjudul Mahligai Syahdu yang benar-benar membuai jiwa para peminat yang dianggarkan kira-kira 1,700 orang.
Konsert Hattan 35 Years Journey dibawakan Mewah Event Management selama dua malam di Plenary Hall, Pusat Konvensyen Kuala Lumpur (KLCC), pukul 8 malam pada 4 dan 5 Jun 2022. – KOSMO! ONLINE


Premis hiburan beroperasi tanpa lesen sah diserbu
Oleh MUHD AFIQ AL-HAFIZ MAT YUSOF

5 Jun 2022, 1:20 pm
PETALING JAYA – Sebuah premis hiburan beroperasi tanpa lesen yang sah diserbu pihak berkuasa awal pagi tadi.
Serbuan pada pukul 1.30 pagi di sekitar Damansara Utama itu telah dijalankan sepasukan pegawai dan anggota dari Ibu Pejabat Polis Daerah (IPD) Petaling Jaya.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, seramai 70 lelaki dan 34 wanita telah diperiksa dalam serbuan terbabit.
“Kesemua pengunjung yang berada di dalam premis tersebut telah diperiksa dan tiada kesalahan lampau dikesan.
“Pemeriksaan turut dijalankan ke atas premis tersebut dan mendapati premis itu menjalankan aktiviti hiburan tanpa sebarang lesen hiburan yang sah,” katanya dalam kenyataan di sini hari ini.
Mengulas lanjut, pihaknya telah mengambil tindakan dengan merampas semua peralatan muzik dan menjalankan siasatan di bawah Seksyen 6(1) Enakmen Hiburan dan Tempat-Tempat Hiburan Selangor.

“Siasatan awal mendapati, premis terbabit telah diserbu beberapa kali sejak tahun 2021 oleh IPD Petaling Jaya dan telah diambil tindakan oleh mahkamah.
“Polis ingin menegaskan agar pengusaha premis hiburan mematuhi peraturan-peraturan yang ditetapkan dan orang ramai juga diminta menyalurkan sebarang maklumat kepada IPD Petaling Jaya,” jelasnya. – KOSMO! ONLINE.


Lagi kes anak muda terjun dari Jambatan P. Pinang
Oleh NOOR HASLIZA NUSI

5 Jun 2022, 1:11 pm
GEORGE TOWN – Seorang lagi anak muda yang juga individu ke-17 tahun ini dilaporkan bertindak terjun dari Kilometer (KM) 7.4 Jambatan Pulau Pinang, menghala ke Perai dekat sini pagi tadi.
Dalam kejadian kira-kira pukul 8.20 pagi, mangsa, dipercayai dari Kuala Lumpur sebelum itu telah meninggalkan sebuah motorsikal jenis Yamaha 125ZR berwarna merah di atas jambatan berkenaan.
Pengarah Maritim Negeri, Kepten Maritim Abd Razak Mohamed berkata, pihaknya segera menyalurkan maklumat ke Maritime Rescue Sub Centre (MRSC) Langkawi untuk pengaktifan Operasi Mencari dan Menyelamat (CARILAMAT) sebaik menerima panggilan dari Balai Polis Sungai Nibong.
Menurutnya, Maritim Malaysia Pulau Pinang telah mengaktifkan operasi pada pukul 8.40 pagi tadi dengan melibatkan kerjasama Jabatan Bomba Dan Penyelamat, Angkatan Pertahanan Awam serta Pasukan Polis Marin Batu Uban.
“Untuk rekod, ini merupakan kes ke-13 yang dicatatkan Maritim Malaysia untuk tahun ini dan kedua bagi bulan Jun.
“Pangkalan Hadapan Carilamat (PHC) ditubuhkan di Jeti Polis Marin Batu Uban dan sehingga kini usaha pencarian masih diteruskan,” katanya dalam satu kenyataan di sini hari ini.

Justeru, beliau memberitahu, orang awam diminta agar melaporkan sebarang penemuan, kejadian kecemasan atau kemalangan di laut di talian kecemasan 24 jam MERS 999 atau Pusat Operasi Maritim Pulau Pinang di talian 04-2626146.
Jumaat lalu, mayat seorang pemuda berusia 22 ditemui dalam keadaan terapung di Kuala Sungai Semilang, Juru dekat sini kelmarin setelah 33 jam dilaporkan terjun dari Jambatan Pulau Pinang 1 Jun lalu.
Mangsa sebelum itu juga telah meninggalkan kereta jenis Peugeot bersama barangan peribadinya di tepi tembok jambatan pertama itu kira-kira pukul 5.30 pagi. KOSMO! ONLINE
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999.


Cristiano Ronaldo ikrar terus kekal di Old Trafford
Oleh KOSMO!

5 Jun 2022, 1:30 pm
MANCHESTER – Penyerang sensasi Manchester United, Cristiano Ronaldo tampil menyatakan komitmennya untuk terus kekal di Old Trafford sambil mengakui sedang bersiap sedia untuk berada di bawah kendalian Erik Ten Hag.
Pemain berusia 37 tahun itu memiliki baki kontrak selama setahun lagi di kelab tersebut ketika United berdepan krisis prestasi ketika ini, namun yakin bahawa nasib pasukan itu bakal berubah dengan syarat beberapa perubahan perlu dilakukan.
“Saya sangat gembira, sudah tentu keputusan kembali ke United adalah tepat kerana berjaya mengangkat semula karier saya. Ia adalah suatu yang menakjubkan.
“Perasaan ketika kembali ke sini semula adalah sangat hebat terutama ketika disambut oleh para peminat. Kegembiraan mereka membuatkan saya rasa bahagia.
“Saya masih lagi dan akan terus gembira untuk kekal di sini,” katanya.
Ronaldo berjaya muncul sebagai penjaring terbanyak United dalam saingan Liga Perdana Inggeris dengan meledak 18 gol biarpun gagal membantu pasukan itu layak ke saingan Liga Juara-Juara, tetapi dia masih bersemangat untuk memulakan musim baharu.

“Saya percaya United akan kembali ke tempat sepatutnya kami berada. Seperti saya katakan sebelum ini, ia mungkin mengambil masa, tetapi masa itu akan tiba juga nanti.
“Motivasi saya masih kekal, hanya perlu terus bekerja keras. Saya masih lagi bersemangat untuk terus beraksi dan sudah tentu saya perlu berterima kasih kepada seluruh pasukan ini yang sentiasa membantu,” jelasnya. – AGENSI


Sadio Mane mahu lunas kehendak peminat
Oleh KOSMO!

5 Jun 2022, 2:00 pm
LIVERPOOL – Bintang sensasi Liverpool, Sadio Mane mengakui bahawa dia akan menunaikan apa yang diinginkan oleh seluruh warga Senegal apabila menyifatkan 60 hingga 70 peratus peminat di negara itu mahukan dia meninggalkan Anfield.
Mane kuat dikaitkan dengan penghijrahan dari pasukan itu untuk menyertai kelab Bundesliga, Bayern Munich yang dianggap paling sesuai untuk dia meneruskan kariernya.
“Saya menghormati peminat dan Liverpool tetapi 60 hingga 70 peratus rakyat di Senegal mahukan saya meninggalkan Liverpool. Saya akan lakukan apa yang mereka mahu,” katanya dalam satu sidang akhbar ketika menyertai aksi antarabangsa bersama Senegal.
Mane yang menyertai skuad kebangsaan negaranya itu untuk aksi kelayakan Piala Negara-Negara Afrika menentang Benin memberi bayangan bahawa masanya di Merseyside semakin hampir tiba di penghujung.
Ia berikutan kontraknya bersama The Reds hanya berbaki 12 bulan sahaja lagi dan kelab itu tidak mempunyai pilihan kecuali menjualnya pada jendela perpindahan kali ini untuk mengelaknya berhijrah secara percuma musim panas tahun hadapan.
Bayern terdesak untuk mendapatkan khidmat Mane ketika mereka berdepan kemungkinan besar kehilangan penggempur utama, Robert Lewandowski yang hampir untuk menyertai Barcelona musim depan.

Pengarah Sukan Bayern, Hasan Salihamidzic dikatakan sudah mengemukakan tawaran lumayan buat Mane apabila kontrak yang diberikan bakal menyaksikan dia mampu meraih pendapatan tahunan sebanyak £17 juta (RM93.22 juta).
Mane dinilai pada harga £35 juta (RM191.93 juta), namun Liverpool dilaporkan mahukan harga lebih tinggi dan mereka mungkin akan mempertimbangkan tawaran sekiranya nilai tersebut bermula pada angka £42.5 juta (RM233.06 juta). – AGENSI


Tikus dilatih hantar bantuan ke lokasi kejadian gempa bumi
Oleh KOSMO!

5 Jun 2022, 2:00 pm
GLASGOW – Tikus di Scotland sedang dilatih untuk dihantar ke lokasi kejadian gempa bumi dengan memakai beg galas kecil supaya pasukan penyelamat dapat berkomunikasi dengan mangsa yang terselamat, lapor akhbar Metro UK, kelmarin.
Setakat ini, tujuh ekor tikus telah berjaya dilatih dan ia hanya mengambil masa selama dua minggu latihan untuk mahir.
Beg galas prototaip buatan sendiri yang mengandungi mikrofon sedang digunakan untuk sesi latihan dan saintis-saintis menghantar tikus berkenaan ke lokasi serpihan gempa bumi palsu.
Beg galas yang dilengkapi mikrofon dan peralatan video serta penjejak lokasi akan dibina untuk membolehkan pasukan penyelamat berkomunikasi dengan mangsa yang terselamat ketika kejadian gempa bumi sebenar.
Projek inovatif itu sedang diusahakan oleh seorang saintis penyelidik, Dr. Donna Kean dari Glasgow.
Kean telah berpangkalan di Morogoro, Tanzania dan Afrika Timur selama setahun ketika bekerja dengan organisasi bukan bermotifkan keuntungan, APOPO dalam satu projek khas bernama Hero Rats.

Tikus berkenaan akan berpeluang bekerja di lapangan apabila dihantar ke Turki yang terdedah kepada gempa bumi untuk membantu pasukan mencari dan menyelamat, GAE. – Agensi


Harga sayur dijangka stabil semula awal bulan Julai
Oleh MOHD AZLI ADLAN

5 Jun 2022, 1:33 pm
HULU TERENGGANU – Harga sayur-sayuran yang tidak menentu pada masa ini dijangka bakal stabil semula selewat-lewatnya pada awal bulan depan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, berdasarkan maklum balas pekebun, kenaikan harga sayur pada masa ini disebabkan kekurangan bekalan ekoran perubahan cuaca sukar dijangka.
“Kita terima laporan berhubung (kenaikan) harga sayur. Puncanya kepada musim sekarang ini hujan panas tidak menentu, masalah penyakit (tanaman) dan paling ketara masalah buruh asing.
“Mereka (pekebun sayur) mengadu kepada kementerian (Kementerian Perdagangan Dalam Negeri dan Hal Ehwal Pengguna dan Kementerian Pertanian dan Industri Makanan) dan kita cuba selesaikan yang berkaitan,” katanya ketika memantau perjalanan program Jualan Kedai Prihatin di pekarangan Masjid Kampung Gaung, Kuala Berang di sini hari ini.
Begitupun, Rosol menjelaskan berdasarkan pengalaman sebelum ini, harga sayur mudah berubah-ubah dan kenaikan itu tidak kekal lama sebaliknya dijangka bakal stabil semula tidak lama lagi.
Sehubungan itu, beliau menjelaskan senario kenaikan harga sayur semasa tidak begitu membimbangkan namun KPDNHEP tetap akan memantau bagi mengelak manipulasi harga.

Kosmo! 11 Mei lalu melaporkan peniaga sayur di beberapa negeri seperti Melaka dan Pulau Pinang mengeluh sayur hijau dan sawi mengalami kenaikan mendadak selepas sambutan Aidilfitri pada awal bulan lalu. – KOSMO! ONLINE


Suami isteri terima rasuah RM600,000 direman enam hari
Oleh EDDY AQMAL MOHAMED HAMIDI

5 Jun 2022, 1:55 pm
PUTRAJAYA – Sepasang suami isteri dikenakan tahanan reman selama enam hari kerana didakwa telah meminta dan menerima rasuah lebih RM600,000 bagi kerja-kerja pelantikan syarikat pengangkutan untuk sebuah syarikat berkaitan kerajaan (GLC).
Perintah reman yang bermula hari ini sehingga 10 Jun depan terhadap kedua-dua individu berusia 50-an dan 40-an itu dikeluarkan oleh Majistret Shah Wira Abdul Halim di Mahkamah Majistret Putrajaya, di sini hari ini.
Menurut sumber, pasangan tersebut telah ditahan oleh Suruhanjaya Pencegahan Rasuah Malaysia (SPRM) di kediaman mereka yang terletak di Petaling Jaya kira-kira pukul 7 petang semalam.
“Suspek lelaki berusia 50-an yang berkhidmat sebagai eksekutif kanan di sebuah GLC disyaki telah meminta ‘habuan’ kira-kira RM20,000 sebulan sebagai balasan melantik sebuah syarikat pengangkutan bagi penghantaran produk berasaskan minyak ke seluruh negara untuk tempoh antara Julai 2019 hingga April 2022.
“Suspek wanita berusia 40-an yang merupakan isterinya pula dipercayai telah bersubahat untuk meminta dan menerima bagi pihak suaminya,” katanya hari ini.
Jelasnya, wanita tersebut juga dipercayai mempunyai kawalan ke atas kad debit milik syarikat pengangkutan terbabit di mana pemilik syarikat tersebut terlibat dalam urusan rasmi dengan suaminya.

“Suspek lelaki tersebut kini telah digantung tugas di syarikat GLC tempatnya bekerja,” ujarnya.
Sementara itu, Pengarah Kanan Siasatan SPRM, Datuk Seri Hishamuddin Hashim ketika dihubungi mengesahkan penahanan pasangan suami isteri tersebut bagi membantu siasatan di bawah Seksyen 17(a) Akta SPRM 2009. – KOSMO! ONLINE


Undang-Undang Alam Sekitar perlu disegerakan
Oleh MOHD RIDZAUDDIN ROSLAN

5 Jun 2022, 12:16 pm
KUALA LUMPUR- Pelaksaaan Undang-Undang Alam Sekitar akan diumumkan Kementerian Alam Sekitar dan Air (KASA) selepas semua maklumat berkaitan perundangan baharu itu dimuktamadkan kementerian tersebut kelak.
Perdana Menteri, Datuk Seri Ismail Sabri Yaakob berkata, pada masa sama, pihaknya juga percaya undang-undang itu sedang dirangka KASA memandangkan perkara berkenaan telah lama dibicarakan sebelum ini.
“KASA akan tentukan bila dan kita percaya ia telah dirangka sebab sudah lama bercakap hal ini. Bagaimanapun, saya belum ada maklumat terperinci.
“Insya-Allah, saya dapatkan maklumat itu Rabu ini dalam sesi Kabinet dan akan menekankan bahawa ia perlu disegerakan sebab kita tahu banyak pencerobohan alam sekitar,” katanya pada pemberita selepas merasmikan Hari Alam Sekitar Sedunia 2022 di Taman Tugu Negara tadi.
Turut hadir Menteri Kewangan, Tengku Datuk Seri Utama Zafrul Aziz; Menteri Tenaga dan Sumber Asli, Datuk Seri Takiyuddin Hassan dan Menteri Wilayah Persekutuan, Datuk Seri Dr. Shahidan Kassim.
Dalam pada itu, Ismail Sabri juga mahu konsep ‘empowering the community’ diperluaskan bagi
merealisasi agenda hijau negara.

“Justeru itu, saya mahu agensi kerajaan berkaitan turut membantu terutamanya memudahkan urusan serta memberi bantuan yang diperlukan dalam penjagaan alam sekitar.
“Saya juga mahu semua syarikat pelaburan di bawah syarikat pelaburan berkaitan kerajaan (GLIC) menyelaras pelan tindakan dan sasaran kelestarian mereka diikuti dengan pemantauan dan laporan lebih terangkum,” jelasnya. -KOSMO! ONLINE


Kerat ibu: Suspek ada rekod sakit mental
Oleh ASLIZA MUSA

5 Jun 2022, 12:06 pm
IPOH – Suspek kes bunuh ibu kandung dengan mengerat tubuh wanita itu kepada 15 bahagian di Taman Kerian, Parit Buntar mempunyai rekod masalah mental.
Ketua Polis Perak, Datuk Mior Faridalathrash Wahid berkata, lelaki berusia 42 tahun itu pernah menerima rawatan berkaitan penyakit berkenaan di sebuah hospital swasta di Georgetown, Pulau Pinang, 20 tahun lalu.
Mior Faridalathrash
Bagaimanapun katanya, suspek yang menjalankan perniagaan barangan terpakai bersama mangsa tidak pernah menerima rawatan susulan selepas itu.
“Perbuatan kejam suspek terbongkar selepas pihak polis menerima aduan daripada jiran berkaitan bau busuk luar biasa di rumah yang dihuninya bersama mangsa.
“Pihak polis yang bergegas ke lokasi bagi melakukan pemeriksaan menjumpai saluran tangki kumbahan ditutup papan lapis di mana terdapat bahagian badan manusia di dalamnya,” katanya di sini hari ini.
Menurut beliau, mangsa berusia 68 tahun sebelum itu dilaporkan hilang menerusi laporan polis yang dibuat anak perempuannya pada 28 Mei lalu.

Katanya, kehilangan mangsa dimaklumkan suspek sendiri kepada adik-beradiknya bahawa ibu mereka keluar dan tidak pulang ke rumah.
“Pihak polis sebelum ini telah pergi ke rumah suspek, tetapi keadaan rumah itu memang tidak terurus dengan banyak barang berselerak selain bau yang kurang menyenangkan kerana dua beranak terbabit terlibat dalam perniagaan barangan terpakai.
“Bagaimanapun, panggilan yang dibuat jiran mangsa semalam, telah membawa kepada penemuan potong-potongan daging dipercayai daging manusia,” katanya.
Tambah beliau, siasatan pihak forensik di tempat kejadian menjumpai beberapa bukti termasuk senjata yang digunakan untuk membunuh.
“Permohonan reman akan dibuat terhadap lelaki itu di Mahkamah Taiping hari ini,” katanya.-KOSMO! ONLINE


Trafik perlahan di Lebuh Raya Utara-Selatan, Karak
Oleh ALWANI ZAFIRAH

5 Jun 2022, 11:58 am
PETALING JAYA – Aliran trafik di Lebuh Raya Utara-Selatan serta Lebuh Raya Kuala Lumpur-Karak (KLK) perlahan ekoran pertambahan kenderaan sempena cuti sekolah selama seminggu.
Menerusi laporan trafik di Facebook Lebuh Raya Malaysia (LLM), kenderaan dilaporkan bergerak perlahan di Lebuh Raya Utara-Selatan menghala ke utara melibatkan beberapa laluan bermula pukul 9 pagi tadi.
“Antara laluan yang terkesan adalah dari Plaza Tol Sungai Besi menghala ke Pusat Bandar; Kulai ke Hentian Sebelah Kulai; Sungkai ke Bidor dan Slim River ke Sungkai.
“Aliran trafik semakin sesak menghala apabila berlaku kemalangan di laluan Hentian Rehat dan Rawat (RnR) Tapah ke Tapah melibatkan Kilometer 321 arah utara,” katanya dalam satu kenyataan hari ini.
Sementara itu, di KLK, kenderaan dilihat bergerak perlahan dari laluan sebelum masuk Tok Gombak dari Jalan Lingkaran Tengah (MRR2) arah ke Kuantan. – KOSMO! ONLINE


Peranti had aliran air dipasang di California
Oleh KOSMO!

5 Jun 2022, 12:00 pm
SACRAMENTO, CALIFORNIA – Kakitangan syarikat air daerah di selatan California, Amerika Syarikat dilaporkan telah mula memasang peranti untuk mengehadkan aliran di kediaman yang terlalu banyak menggunakan air, lapor agensi berita United Press International (UPI), kelmarin.
Syarikat air daerah perbandaran Las Virgenes (LVMWD) yang menjalankan perkhidmatan di barat Los Angeles termasuk Calabasas dan Agoura Hills telah memasang empat penghalang aliran air sejak Rabu lalu.
Peranti bersaiz kira-kira separuh wang satu dolar itu berfungsi mengurangkan jumlah air yang digunakan di sebuah rumah dan akan kekal selama sekurang-kurangnya dua minggu.
Penghuni yang mengalih keluar peranti berkenaan akan dikenakan denda sebanyak AS$2,500 (RM10,977).
Pegawai LVMWD, Mike McNutt memberitahu dia berharap peranti itu akan menunjukkan bahawa pegawai tidak akan bertolak ansur dengan penduduk yang menggunakan terlalu banyak air semasa musim kemarau yang teruk.
Syarikat itu juga memulakan sekatan siraman sekali seminggu dengan pengecualian siraman pokok dan tanaman lain menggunakan tangan, sistem pengairan tirisan dan kawasan dengan air kitar semula.

Pada April lalu, mereka memaklumkan bahawa jumlah air yang diperuntukkan untuk kegunaan luar akan dikurangkan daripada 75 peratus kepada 50 peratus berdasarkan keadaan kemarau selepas merekodkan musim sejuk paling kering selama tiga bulan. – Agensi


Lelaki dihanyutkan arus Sungai Perak, ditemukan lemas
Oleh ASLIZA MUSA

5 Jun 2022, 11:45 am
KUALA KANGSAR – Seorang lelaki yang hilang selepas dihanyutkan arus deras ketika berenang menyeberangi Sungai Perak dekat Sayong Lembah semalam, ditemukan mati lemas hari ini.
Mayat Mohamad Nor Amirulhamzah Jaafar, 26, dijumpai pada pukul 7.19 pagi oleh orang awam berhampiran jeti nelayan di Kampung Bendang Kering di sini.
Ketua Balai Bomba dan Penyelamat (BBP) Kuala Kangsar, Ahmad Izuwan Zakaria berkata, mayat mangsa dijumpai terapung pada jarak kira-kira dua kilometer dari pos kawalan tempat kejadian (PKTK) pasukan penyelamat.
“Pihak bomba dibantu oleh anggota polis, Angkatan Pertahanan Awam (APM) dan masyarakat setempat untuk membawa naik mayat mangsa. Mangsa disahkan telah meninggal dunia oleh pasukan perubatan.
“Susulan penemuan mayat mangsa, operasi mencari dan menyelamat (SAR) yang diaktifkan kelmarin, ditamatkan pada pukul 10 pagi,” katanya di sini hari ini.
Media semalam melaporkan, mangsa yang juga warden Pusat Rawatan dan Pemulihan Darul Islah di Padang Rengas hilang selepas dihanyutkan arus deras, ketika cuba menyeberangi Sungai Perak berhampiran Jambatan Sultan Abdul Jalil dekat Sayong Lembah di sini.

Kejadian sekitar pukul 10 malam itu berlaku ketika mangsa bersama seorang penghuni pusat pemulihan berkenaan cuba berenang ke seberang sungai selepas gagal memperolehi ikan.-KOSMO! ONLINE


Kumpulan media Latin AS beli 18 stesen radio bernilai RM300,000 juta
Oleh KOSMO!

5 Jun 2022, 1:00 pm
LOS ANGELES – Sekumpulan individu Latin termasuk beberapa anggota parti Demokrat terkemuka telah menandatangani perjanjian tunai membeli 18 stesen radio di 10 bandar di Amerika Syarikat (AS) bernilai AS$60 juta (RM263,460 juta).
Menurut laporan stesen penyiaran NBC, stesen radio AM dan FM dalam perjanjian itu adalah sebahagian daripada rangkaian TelevisaUnivision.
Kumpulan media yang membeli stesen itu baru ditubuhkan dan menggelarkan diri mereka sebagai Rangkaian Media Latino.
Kesemua 18 stesen itu berada di Los Angeles, New York City, Miami, Houston, Chicago, Dallas, San Antonio, McAllen, Fresno dan Las Vegas.
Kumpulan itu berkata stesen itu kebanyakannya menyiarkan rancangan sukan, hiburan dan muzik.
Stesen radio yang bakal dimiliki oleh Rangkaian Media Latino akan mencapai satu pertiga daripada masyarakat Latin di AS iaitu kira-kira 20 juta orang.

Rangkaian Media Latino diketuai dan diasaskan oleh bekas kakitangan pentadbiran Barrack Obama yang kini mengetuai Equis Research dan Rocketto, Stephanie Valencia.
“Kami percaya pada kuasa dan jangkauan radio dan ia kekal sebagai sumber media utama untuk sebilangan besar komuniti kami.
“Kami berharap dapat mencipta kandungan yang relevan untuk radio dan platform audio lain dengan kandungan yang boleh dipercayai dan bergantung kepada komuniti kami,” kata Rocketto dalam satu kenyataan. – Agensi


Lima nelayan warga Myanmar ditahan
Oleh NORHAFIZAN ZULKIFLI

5 Jun 2022, 11:54 am
KUANTAN – Maritim Malaysia (APMM) Pahang menahan lima nelayan warga Myanmar yang tidak mempunyai permit kerja dalam satu pemeriksaan ke atas sebuah bot nelayan tempatan kelas C kira-kira 0.68 batu nautika dari muara Sungai Kuantan.
Pengarah Maritim Pahang, Laksamana Pertama Maritim Kamal Ariffin Jusoh berkata, dalam pemeriksaan terhadap bot nelayan kelas C kira-kira pukul 10.15 pagi itu pihaknya turut merampas peralatan penangkapan ikan dan hasil laut seberat 730 kilogram.
“Pemeriksaan ke atas bot tersebut mendapati semua kru termasuk tekong berumur antara 22 hingga 27 tahun tidak mempunyai permit kerja yang sah dan kesemua mereka yang merupakan warganegara Myanmar mempunyai pengenalan diri mencurigakan.
“Kesemua mereka ditahan dan dibawa masuk ke Jeti Penerpa di sini untuk diserahkan kepada pegawai penyiasat Maritim Malaysia untuk tindakan lanjut,”katanya di sini hari ini.
Menurut Kamal Ariffin, kes itu disiasat di bawah Akta Perikanan 1985 dan Akta Imigresen 1959/63 kerana disyaki melanggar syarat sah lesen dan tidak mempunyai pas kerja yang sah.-KOSMO! ONLINE


Rafael Nadal terus kental melangkah ke final
Oleh KOSMO!

5 Jun 2022, 12:30 pm
PARIS – Pemain pilihan kelima, Rafael Nadal mengakui tidak ‘sedap hati’ selepas mara ke pentas final kejohanan bertaraf Grand Slam Terbuka Perancis dengan mudah selepas Alexander Zverev menarik diri ekoran kecederaan.
Pada aksi tersebut, Nadal yang juga juara Grand Slam 21 kali berjaya merekodkan keputusan 7-6, 6-6 sebelum Zverev terpaksa mengambil keputusan untuk menarik diri selepas terseliuh kaki di penghujung set kedua.
Kata Nadal, apa yang diharungi pada perlawanan kali ini cukup pelik kerana selepas berhempas pulas selama lebih tiga jam, saingan terpaksa dihentikan ekoran penarikan diri.
“Secara jujur, saya tidak gemar apabila permainan berakhir dengan keputusan seperti ini kerana lebih bagus jika kedua-dua pemain dapat membuktikan keupayaan sebenar di atas gelanggang.
“Namun, inilah cabaran yang perlu kita hadapi selaku atlet profesional kerana nasib malang boleh menimpa pada bila-bila masa dan sudah tentu saya simpati dengan situasi yang melanda Zverev.
“Saya harap kecederaan yang dialaminya tidak terlalu serius kerana saya tahu keinginannya untuk menjulang trofi Grand Slam pertama. Jika tiada rezekinya pada kali ini, dia pasti akan bergelar juara tidak lama lagi,” katanya.

Nadal yang berusaha melebarkan rekod dengan memburu kejuaraan ke-14 di Roland Garros dijadualkan bertemu dengan jaguh Norway yang juga pilihan kelapan, Casper Ruud pada aksi final malam ini. – AGENSI


Perancis tumbang diasak Denmark
Oleh KOSMO!

5 Jun 2022, 1:00 pm
PARIS – Biarpun menguasai perlawanan dengan melakukan 19 percubaan, namun ia masih gagal membantu Perancis apabila tewas mengejut 1-2 kepada Denmark pada aksi Liga Negara-Negara Eropah di Stade de France awal pagi semalam.
Lebih malang, ia adalah kekalahan pertama skuad juara dunia itu untuk tempoh 90 minit perlawanan kompetitif di halaman sendiri sejak tewas 0-1 kepada Sepanyol pada Mac 2013.
Penolong jurulatih Les Bleus, Guy Stephan menyifatkan kekalahan itu adalah disebabkan ketumpulan penyudah di bahagian serangan selepas melakukan 19 percubaan berbanding hanya lapan yang dimiliki Denmark.
Sebaliknya, Denmark masih berjaya meledak dua gol menerusi Andreas Cornelius pada minit ke-68 dan 88, manakala jaringan tunggal Perancis pula dihasilkan oleh Karim Benzema pada minit ke-51.
“Kami tahu Denmark adalah pasukan yang bagus, tetapi saya tidak mahu mencari alasan. Saya tidak menyalahkan pemain kerana kebanyakan mereka menempuhi musim yang panjang bersama kelab,” kata Stephan.
Stephan mengambil alih tugas di tepi padang menggantikan ketua jurulatih, Didier Deschamps yang masih berkabung ekoran kematian bapanya tiga hari lalu.

Deschamps pastinya ‘pening kepala’ sebaik kembali bersama pasukan hari ini disebabkan kecederaan dialami dua pemain utamanya, Kylian Mbappe dan Raphael Varane awal pagi semalam.
Ia pastinya memberikan tamparan besar kepada pengendali berusia 53 tahun itu menjelang aksi Liga Negara-Negara Eropah seterusnya menentang Croatia di Stadion Poljud awal pagi Selasa ini. – AGENSI


Agong, Permaisuri zahir tahniah kepada Ratu Elizabeth II
Oleh ALWANI ZAFIRAH

5 Jun 2022, 12:24 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan tahniah kepada Ratu Great Britain, Baginda Ratu Elizabeth II.
Istana Negara dalam satu kenyataan berkata, Seri Paduka Baginda berdua menzahirkan rasa sukacita dan bangga sempena sambutan Jubli Platinum yang bermula pada hari Khamis lalu (2 Jun 2022) sempena ulang tahun ke-70 Baginda bersemayam di atas takhta kerajaan Great Britain.
“Seri Paduka Baginda menzahirkan rasa suka cita atas sambutan yang bersejarah itu dan juga kerana Baginda Ratu Elizabeth II dikurniakan kesihatan yang baik serta usia yang panjang menjadikan Baginda sebagai Ratu paling lama memerintah dalam sejarah Britain.
“Seri Paduka Baginda menyifatkan Baginda Ratu Elizabeth II sebagai pemerintah yang prihatin terhadap kebajikan rakyat dan berdedikasi berkhidmat kepada rakyat Britain dan juga Komanwel,” katanya di sini hari ini.
Tambah kenyataan tersebut, Seri Paduka Baginda mendoakan semoga Baginda Ratu Elizabeth II dikurniakan keafiatan yang berpanjangan, kebijaksanaan dan kekuatan untuk terus bersemayam di atas takhta kerajaan Great Britain.
“Seri Paduka Baginda turut menzahirkan harapan semoga hubungan dua hala sedia ada yang rapat serta mesra antara Malaysia dan Britain akan terus dipertingkatkan khususnya dalam bidang ekonomi, perdagangan dan pelaburan,” ujarnya.

Terdahulu, pada 13 Disember 2019, Agong dan Raja Permaisuri berkenan berangkat membuat kunjungan hormat dan menghadiri majlis santapan tengah hari bersama Baginda Ratu Elizabeth II di Istana Buckingham, London.
Kunjungan hormat dan majlis santapan tengah hari itu bersempena Lawatan Khas tujuh hari Seri Paduka Baginda berdua ke England, bermula pada 9 Disember 2019. – KOSMO! ONLINE


Pemandu mabuk rempuh suami isteri direman esok
Oleh DIYANATUL ATIQAH ZAKARYA

6 Jun 2022, 9:33 pm
JASIN – Polis akan menahan reman pemandu Perodua Myvi yang dipercayai memandu di bawah pengaruh alkohol sehingga menyebabkan pasangan suami isteri orang kelainan upaya (OKU) terbunuh dalam kemalangan di Jalan Serkam Pantai, Merlimau di sini, pagi tadi.
Ketua Jabatan Siasatan dan Penguatkuasaan Trafik (JSPT) negeri, Superintendan [email protected] Zaki Omar berkata, penahanan reman pemuda berusia 24 tahun itu akan dilakukan esok bagi membantu siasatan kes.
Katanya, setakat ini kes disiasat mengikut Seksyen 41(1) Akta Pengangkutan Jalan 1987.
“Esok, kita akan membuat permohonan reman di Mahkamah Majistret Jasin terhadap pemandu Perodua Myvi yang dipercayai memandu di bawah pengaruh alkohol sehingga menyebabkan kematian sepasang suami isteri.
“Kita masih menunggu laporan penuh ujian alkohol daripada pihak perubatan hospital,”katanya ketika dihubungi di sini, hari ini.
Terdahulu, Kosmo! hari ini melaporkan sepasang suami isteri maut selepas motosikal ditunggang dirempuh sebuah Perodua Myvi dipercayai dipandu lelaki mabuk dalam nahas membabitkan empat kenderaan di Jalan Serkam Pantai, Merlimau di sini, pagi tadi.

Dalam kejadian kira-kira pukul 7.45 pagi itu, mangsa, Ezuddin Mohammad, 50, dan isterinya, Surayah Muhamat, 48, yang menunggang Yamaha Ego Solaris meninggal dunia di lokasi selepas mengalami kecederaan parah.
Ketika kejadian pasangan itu dikatakan dalam perjalanan dari arah Melaka ke Merlimau sebelum tiba-tiba sebuah Perodua Myvi dari arah Merlimau terbabas masuk ke laluan bertentangan dan merempuh motosikal ditunggangi mangsa. – KOSMO! ONLINE


Suami maut, isteri parah motosikal berkuasa tinggi langgar lori
Oleh WAT KAMAL ABAS

6 Jun 2022, 9:48 pm
BAGAN SERAI – Seorang lelaki maut, manakala isteri parah selepas motosikal berkuasa tinggi yang ditunggang mereka terlibat dalam nahas melibatkan sebuah lori di KM16 Jalan Gula berhadapan Kampung Lian Seng di sini hari ini.
Ketua Polis Daerah Kerian,Superintendan Mazuki Mat berkata, penunggang yang maut dikenali sebagai S. Muraly, 55, manakala isterinya, M.Lechmy, 53 parah pada anggota badan.
Katanya, kedua-dua mangsa yang beralamat di Jalan Maharaja Lela, Teluk Intan dikatakan menunggang motosikal berkuasa tinggi jenis Kawasaki Z800 dan dalam perjalanan menghala ke Kuala Gula.
“Sampai ditempat kejadian, motosikal yang ditunggangi pasangan suami isteri itu hilang kawalan sebelum melanggar bahagian tepi sebelah kanan sebuah lori tiga tan jenis Daihatsu Delta yang sedang membelok ke simpang sebelah kanan.
“Impak kemalangan itu menyebabkan mangsa wanita patah tangan manakala mangsa lelaki disahkan meninggal dunia di tempat kejadian,” katanya dalam satu kenyataan hari ini.
Menurut Mazuki, mayat mangsa dibawa ke bahagian forensik Hospital Parit Buntar untuk bedah siasat, manakala isterinya dihantar ke Hospital Taiping untuk tujuan rawatan. – KOSMO! ONLINE


Pusat tahfiz digalak ceburi keusahawanan tani bagi kukuhkan kewangan
Oleh MOHD YUNUS YAKKUB

6 Jun 2022, 9:41 pm
SHAH ALAM – Pusat atau maahad tahfiz digalakkan menyertai bidang keusahawanan termasuk dalam bidang pertanian dalam mengukuhkan kewangan mereka.
Menteri di Jabatan Perdana Menteri (Hal Ehwal Agama), Datuk Idris Ahmad berkata, ini bagi mentransformasikan pusat tahfiz sebagai industri pendidikan berdaya maju.
“Kita tahu tradisinya meminta bantuan, maklumlah pusat tahfiz didirikan hasil sumbangan orang ramai.
“Jadi menerusi bidang keusahawanan pertanian dapat mewujudkan atau mengukuhkan kewangan kerana banyak agensi boleh membantu mereka (dalam bidang pertanian),” katanya ketika ditemui pemberita selepas merasmikan pecah tanah Kompleks Pendidikan Yayasan Pendidikan Islam Selangor di Sungai Panjang, hari ini.
Menurut beliau, saranan tersebut juga adalah kepada pihak surau dan masjid dalam mengaplikasikan ruang yang ada dalam aspek pertanian khususnya.
“Pada peringkat Wilayah Persekutuan Kuala Lumpur pun saya minta Majlis Agama Islam berkaitan memberikan bantuan untuk mendirikan agrofarming di kawasan Projek Perumahan Rendah (PPR),” ujarnya.

Mengulas mengenai kompleks tersebut, Idris memaklumkan kewujudannya itu sebagai melambangkan demokrasi pendidikan di negara ini.
“Ia akan menempatkan 600 hingga 800 pelajar dan berharap nilai ilmu yang diterapkan adalah adalah kukuh dan tidak berasaskan kepada ilmu peperiksaan sahaja,” jelasnya. -KOSMO!ONLINE


Selangor Angels dipaksa kerja keras sebelum menang
Oleh MUHAMMAD HELMEE RAMLI

6 Jun 2022, 9:51 pm
KUALA LUMPUR – Selangor Angels menebus kekecewaan tewas kepada Kuala Lumpur (KL) Wildcats selepas membenam cabaran Perak Phoenix menerusi kemenangan 51-42 pada saingan Sooka Netball Super League (NSL) 2022 sebentar tadi.
Seperti dijangka, Selangor yang merupakan antara pasukan pilihan musim ini bermula garang apabila melancarkan serangan bertali arus diketuai goal attack (GA) utama mereka, L. Karishma.
Penyudah yang baik ditunjukkan Selangor selain bijak mematahkan serangan Perak membolehkan mereka menguasai perlawanan dan menamatkan aksi suku masa pertama dengan kelebihan 15-8.
Aksi di suku masa kedua menyaksikan Selangor sedikit tertekan apabila Perak mula memperkemaskan permainan dan berjaya merapatkan kedudukan 12-16 bagi menghidupkan peluang melakar kebangkitan.
Bagaimanapun, prestasi mantap ditampilkan Karishma dalam merencana gerakan pasukan Selangor berjaya membantu skuad kendalian Azizah Abu itu menambah jaringan dan menamatkan suku masa tersebut dengan 26-17.
Bersambung suku masa ketiga, Perak dilihat mendominasi sebahagian besar permainan untuk merapatkan kedudukan, namun Selangor kembali menyusun serangan bagi memastikan mereka terus selesa mendahului 42-32.

Perak mengerah segala kudrat sebaik sahaja suku masa keempat bermula dan berjaya merapatkan kedudukan 37-44 sebelum Selangor kembali memperkemaskan permainan bagi memastikan kemenangan mutlak 51-42.
Selepas ini, Selangor akan meneruskan aksi NSL 2022 berdepan pasukan tangga tercorot, Melaka Mystic Jumaat nanti manakala Perak bakal berentap dengan juara musim lalu, Kuala Lumpur (KL) Wildcats.- KOSMO! ONLINE


Jangan sertai festival Bon Odori
Oleh MOHD YUNUS YAKKUB

6 Jun 2022, 8:01 pm
SABAK BERNAM – Umat Islam di negara ini dinasihatkan agar tidak menyertai program bertentangan dengan hukum syarak Islam termasuk festival Bon Odori.
Menteri di Jabatan Perdana Menteri (Hal Ehwal Agama) Datuk Idris Ahmad berkata, berdasarkan kajian dibuat Jabatan Kemajuan Islam Malaysia (Jakim) mendapati program itu mempunyai unsur-unsur keagamaan.
“Kita harap kekeliruan tidak perlu wujud (walaupun risalah Festival Odori menggunakan wanita bertudung).
“Kajian pihak Jakim memang ada unsur keagamaan. Jakim sebagai pihak penyelaras menasihatkan jangan sertai program sebegini atau apa-apa sahaja membabitkan soal agama. Kita kena sayang dengan agama kita,” katanya di sini hari ini.
Beliau berkata demikian bagi mengulas festival Bon Odori yang bakal diadakan di Kompleks Sukan Negara Shah Alam pada 16 Julai ini.
Festival Bon Odori adalah menampilkan persembahan tarian dengan dikaitkan bagi menghormati semangat nenek moyang dalam perayaan Buddha Jepun. -KOSMO!ONLINE


Pahang Tulips bangkit jinakkan Negeri Sembilan
Oleh MUHAMMAD HELMEE RAMLI

6 Jun 2022, 11:46 pm
KUALA LUMPUR – Perlawanan terakhir saingan Sooka Netball Super League (NSL) 2022 hari ini menyaksikan Pahang Tulips bangkit melakar kemenangan dramatik 50-46 ke atas Negeri Sembilan Venom.
Kemenangan itu sekali gus membolehkan Pahang mengumpul enam mata keseluruhan dalam tiga perlawanan bagi mencerahkan peluang mereka bersaing merebut slot ke separuh akhir.
Pada pertemuan di Stadium Juara, Bukit Kiara itu, perlawanan berlangsung sengit dengan kedua-dua pasukan saling berbalas serangan selain merencanakan gerakan-gerakan berbahaya.
Aksi suku masa pertama nyata menjadi milik Negeri Sembilan apabila skuad kendalian Nur Hidayah Mustafar itu mendahului 14-9 sebelum pengadil meniupkan wisel waktu rehat.
Bersambung suku masa kedua, Negeri Sembilan kekal dengan aksi garang apabila mula menjarakkan kedudukan 20-10 sebelum Pahang kembali mengejar 21-16 walaupun perlawanan dilihat cukup seimbang.
Aksi suku masa ketiga boleh dianggap paling ‘gila’ apabila Pahang melakukan serangan bertubi-tubi dan berjaya bangkit untuk menyamakan kedudukan 28-28 sebelum Negeri Sembilan menamatkan suku masa tersebut dengan kelebihan 37-35.

Negeri Sembilan yang berdepan tekanan cukup tinggi akhirnya seperti hilang arah pada suku masa keempat sehingga membolehkan Pahang bangkit untuk memintas kedudukan dan mendahului perlawanan 48-45.
Ketika perlawanan berbaki dua minit, kedua-dua pasukan semakin rancak mengatur serangan, namun tiga mata menjadi milik Pahang apabila memastikan kemenangan 50-46 dalam perlawanan penuh dramatik.- KOSMO! ONLINE


China hantar 3 angkasawan ke Stesen Angkasa Lepas Tiangong
Oleh KOSMO!

6 Jun 2022, 8:30 pm
BEIJING – China melancarkan misi baharu membawa tiga angkasawannya ke Stesen Angkasa Lepas Tiangong semalam, lapor agensi berita United Press International.
Mereka  berlepas menggunakan roket Shenzhou-14 dari Pusat Pelancaran Satelit Jiquan di Gurun Gobi pada pukul 10.44 pagi (waktu tempatan) dan memasuki modul teras, Tianhe pukul 8.50 malam (waktu tempatan).
Angkasawan-angkasawan tersebut iaitu Chen Dong, Liu Yang and Cai Xuzhe akan tinggal dan bekerja di  Tiangong selama enam bulan serta terlibat dalam kerja-kerja pembinaan stesen angkasa lepas China tersebut sebelum pulang ke Bumi pada Disember ini.
“Buat pertama kalinya, angkasawan-angkasawan tersebut akan memasuki makmal angkasa lepas Wentian dan Mengtian untuk melakukan lebih 12 uji kaji dan banyak tugas lain,” kata Ketua Pereka Sistem Angkasawan bagi Program Angkasa Lepas China, Huang Weifen.
Beijing menyasarkan Stesen Angkasa Lepas Tiangong bakal beroperasi sepenuhnya menjelang Disember tahun ini dan bertahan selama 15 tahun dengan masing-masing, dua misi penghantaran angkasawan dan  kargo akan dilakukan pada setiap tahun.
Misi semalam adalah yang ketiga membawa angkasawan China semasa fasa pembinaan stesen angkasa lepas tersebut.

Ketua misi tersebut, Cheng Dong pernah menyertai misi Shenzhou-11 dalam tahun  2016 dan memegang rekod sebagai angkasawan China yang paling lama berada di angkasa lepas.
Liu Yang pula merupakan wanita  China pertama yang meneroka angkasa lepas semasa  misi Shenzou-9 pada tahun 2012, namun, bagi Cai Xuzhe,  ia merupakan misi penerokaan angkasa lepas pertama buat dirinya. – Agensi


Ustaz Kazim mohon hentikan sebar lakaran lukisan ‘penyihir’
Oleh KOSMO!

6 Jun 2022, 10:46 pm
PETALING JAYA – Pendakwah bebas, Datuk Mohd. Kazim Elias atau lebih dikenali sebagai Ustaz Kazim memohon agar trend menyebarkan lakaran lukisan ‘penyihir’ segera dihentikan.
Ustaz Kazim menerusi hantaran terbarunya di Facebook sebentar tadi memaklumkan beliau telah menerima banyak kiriman mesej daripada pengguna TikTok yang berkongsi lakaran lukisan seseorang yang dikatakan adalah milik individu yang melakukan sihir.
“Saya dapat banyak kiriman daripada TikTok lakaran lukisan kononnya orang yang melakukan sihir.
“Saya berlepas diri daripada perkara-perkara sebegini,” katanya.
Sementara itu, beliau turut menegur kepada mana-mana individu yang terlibat agar tidak sewenang-wenangnya berkongsi lakaran seperti itu kerana ia mungkin menyerupai wajah seseorang.
“Jangan menimbulkan tanggapan tuduhan kepada sesiapa pun dan perkara begini bukan daripada kaedah perawatan yang dibenarkan.

“Saya berharap pemilik akaun berkenaan memadamkan gambar-gambar ini dan ianya tiada faedah sama sekali,” jelasnya.
Terdahulu, Ustaz Kazim mengakui dirinya kini sedang dalam proses mendapatkan rawatan terbaik bagi mengubati masalah kesihatan yang dialaminya ketika ini. – KOSMO! ONLINE


Remaja sahut cabaran ‘sergah’ lori mati kena rempuh
Oleh KOSMO!

6 Jun 2022, 9:00 pm
JAKARTA – Trend baharu yang tular di media sosial Indonesia dikecam kerana mendorong sebilangan remaja melakukan aksi berbahaya dengan melompat di hadapan lori yang sedang bergerak  sehingga mengakibatkan kematian.
Menurut  portal berita Coconuts, beberapa rakaman video memaparkan remaja melakukan aksi berbahaya itu menjadi tular, malah ada antara mereka yang maut  dilanggar lori.
Satu kejadian yang berlaku minggu lalu menyaksikan seorang remaja berusia 18 tahun dari Tangerang, wilayah Banten mati selepas melompat di hadapan sebuah lori yang sedang bergerak laju.
Berdasarkan klip video yang dirakam bagi tujuan kandungan tersebut, mangsa bersama dua rakannya dilihat berdiri di hadapan sebatang jalan sambil menanti sebuah lori menuju ke arah mereka.
Sejurus lori itu berada hampir dengan mereka, ketiga-tiga remaja itu cuba mengelak, namun malang bagi mangsa kerana dia gagal melakukan demikian.
Dia dilaporkan mati di tempat kejadian akibat dirempuh dan digilis lori tersebut.

Pemandu lori dilaporkan ditahan untuk membantu siasatan.
Sementara itu, di Bandung, satu lagi kejadian serupa berlaku, di mana dua remaja lelaki dilihat melompat di hadapan sebuah lori yang sedang bergerak laju di sebatang jalan di bandar tersebut.
Seorang daripada mereka berjaya mengelak daripada dilanggar namun rakannya berusia 14 tahun dilanggar lori tersebut.
Polis berkata, kemalangan itu menyebabkan tempurung kepala mangsa retak selain giginya turut patah. Dia masih dirawat di hospital, kata polis. – Agensi


Pemain Kelantan United terpalit isu rogol direhatkan sementara
Oleh YATIMIN ABDULLAH

6 Jun 2022, 9:56 pm
KOTA BHARU – Kelab Bola Sepak Kelantan United (Kelantan United) merehatkan seorang penyerang pasukan itu daripada latihan dan saingan Liga Premier selepas dipercayai terlibat dalam kes rogol gadis berusia 18 tahun minggu lalu.
Ketua Pegawai Operasi Kelantan United, Wan Mohd. Zul Ikman Wan Abdul Aziz berkata, beliau juga mengesahkan pemain berusia 28 tahun itu merupakan individu yang ditahan reman berhubung kes tersebut sebelum ini.
Menurutnya, pihak berkuasa diberikan kepercayaan penuh untuk menjalankan siasatan dan menunggu laporan penuh berhubung kes itu.
“Kelantan United sentiasa mendukung penuh undang-undang negara. Pasukan ini juga tidak akan bertolak ansur dengan sebarang perlakuan tidak bermoral oleh mana-mana pihak di dalam pasukan.
“Bagaimanapun, kami tetap berpegang kepada prinsip ‘seseorang itu masih tidak bersalah, sehingga dibuktikan bersalah,” katanya dalam satu kenyataan di sini hari ini.
Wan Mohd. Zul Ikman memberitahu, jika pemain tersebut didapati bersalah oleh badan perundangan, maka satu tindakan akan diambil mengikut peruntukan undang-undang dan terma yang dipersetujui dalam kontrak. – KOSMO! ONLINE


2 bulan kenal, Shahir Zawawi ajak usahawan produk bertunang
Oleh HANISAH SELAMAT

6 Jun 2022, 5:53 pm
PETALING JAYA – Selepas hampir dua mengenali hati budi, penyanyi Shahir Zawawi mengesahkan akan bertunang dengan usahawan produk berusia 30 tahun pada pertengahan bulan depan.
Katanya, keserasian dan kebaikan wanita yang berjaya mencuri hatinya itu membuatkan dia tidak menunggu lama untuk membawa hubungan tersebut ke fasa perkahwinan.
“Hal jodoh itu ketentuan Allah, tidak timbul soal cepat atau lambat. Apabila masing-masing ikhlas, kami serius ke langkah seterusnya menuju alam perkahwinan dengan dengan berjumpa keluarga masing-masing.
“Walau tak sampai dua bulan kenal, saya yakin dia calon paling tepat melihatkan sikapnya dan paling penting kami serasi. Usia saya dan dia juga sudah cecah 30-an, buat apa tunggu lama-lama.
“Identitinya pula bukan saya sengaja mahu sembunyikan, sebaliknya cuma tunggu masa yang sesuai sebab kami pun belum bertunang. Tunggu nanti.
“Tapi masa mula kawan saya lagi nampak banyak ciri yang bagus padanya. Dia seorang yang baik, melayan orang dengan baik dan sentiasa positif,’ katanya kepada Kosmo! Online.

Terdahulu, pemilik nama Ahmad Shahir Zawawi yang juga juara program Akademi Fantasia musim kelapan 8 (AF8) dan Hijrahkan Laguku sebelum ini pernah dikaitkan dengan beberapa selebriti.
Sekali gus, ramai tertanya-tanya hati penyanyi lagu Kebahagiaan Dalam Perpisahan ini milik siapa terutama sejak dia kembali ke arena seni selepas hampir empat tahun menyepi.
Ditanya mengenai perancangan tarikh pernikahan pula, katanya mereka masih mencari lokasi sesuai di ibu negara untuk meraikan hari bahagia itu namun paling pasti pernikahan akan dijalankan tahun ini.
“Insha-Allah memang kami mahu percepatkan perkara baik ini. Masa bertunang nanti keluarga akan berbincang soal tarikh. Kalau boleh nak segerakan tetapi kena tengok tempat dulu sebab banyak lokasi acara sudah ditempah awal.
“Sekarang kami mula buat persiapan dan penuhi permintaan keluarga untuk ikut adat bermula dengan acara merisik dan meminang.
“Jika tiada aral, pertengahan Julai depan kami akan bertunang, disusuli majlis pernikahan yang turut diharap dapat dilangsungkan tahun ini juga.
“Ikutkan majlis kenduri turut diadakan di Kuala Lumpur. Saya cuma minta doakan urusan kami berjalan lancar,” kata anak jati Perak itu lagi.
Terdahulu, Shahir pernah mendapat liputan hangat gara-gara perhubungan dengan pelakon popular, Erra Fazira. Bagaimanapun hubungan tersebut tidak menampakkan sebarang hala tuju.- KOSMO! ONLINE


Isu sembelih: Abdullah telah dapat dihubungi
Oleh MOHD YUNUS YAKKUB

6 Jun 2022, 7:51 pm
SABAK BERNAM – Jabatan Kemajuan Islam Malaysia (Jakim) telah berjaya berkomunikasi dengan lelaki yang dikenali sebagai ‘The Hood Man’ (Abdullah) yang memberikan maklumat berhubung loji sembelihan Thomas Foods International (TFI) Lobethal, Australia yang didakwa tidak mematuhi keperluan standard dan prosedur halal Malaysia.
Menteri di Jabatan Perdana Menteri (Hal Ehwal Agama), Datuk Idris Ahmad berkata, maklumat yang diperolehi daripada lelaki tersebut akan disahkan bagi tujuan siasatan kes tersebut.
“Abdullah sudah dapat dihubungi dan maklumat yang diberikan olehnya akan dijadikan satu bahan tindakan terhadap sesiapa yang pernah terlibat dalam kes tersebut.
“Setakat ini, kita telah pun gantung pun syarikat itu (lesen loji sembelihan TFI Lobethal),” katanya ketika ditemui pemberita pada majlis pecah tanah Kompleks Pendidikan Yayasan Pendidikan Islam Selangor (Yapis) di Sungai Panjang, hari ini.
Media sebelum ini melaporkan (Jakim) sedang menjejaki lelaki dikenali ‘Abdullah’ iaitu individu penting yang mendedahkan isu loji penyembelihan halal di Australia baru-baru ini.
Ketika ditanya mengenai keselamatan Abdullah, Idris percaya tidak mempunyai sebarang masalah ekoran Australia merupakan sebuah negara yang menekankan mengenai hak kepenggunaan.

Jelas beliau, Jakim tidak pernah berkompromi mengenai isu halal yang merupakan aspek penting dalam makanan dan minuman kepada penduduk Islam di negara ini khususnya.
“Setakat ini, tidak dengar mengenai penyelewengan dilakukan pegawai-pegawai Jakim dalam soal halal.
“Ini ‘clear’ dan ada menganggap Jakim rumit dan rumit disebabkan kita mengikut prosedur operasi standard (SOP) sebab jaga makan minum orang. Disebabkan itu, halal Jakim dihormati di peringkat dunia,” katanya. -KOSMO!ONLINE


Yazmin Aziz sedih foto berbikini jadi laporan media
Oleh MOHAMMAD SHAHEMY AZMI

6 Jun 2022, 6:59 pm
PETALING JAYA – Penyanyi Yazmin Aziz kesal dengan penulisan media tempatan yang lebih berminat menjadikan tindakannya berbikini sebagai laporan berita.
Jelas Yasmin, pendekatan tersebut jauh berbeza dengan media luar negara menyiarkan kejayaannya membuat persembahan sebuah acara bertaraf antarabangsa.
Menerusi ciapan dalam Twitter, penyanyi berdarah kacukan Melayu dan Filipina itu terkilan dengan laporan media tentang aksinya berbikini ketika di Sabah.
“Kesedihan sebenar. Media Malaysia mengkritik tentang apa yang saya pakai (bikini) ketika di Sabah.
” Sedangkan pada masa sama beberapa media asing berkongsi video tentang kejayaan saya mengadakan persembahan di Minggu Fesyen Monte Carlo di Monaco,” tulisnya dalam Twitter.
Luahan hati bekas peserta program Big Stage musim kelapan itu sekali gus memancing perhatian peminatnya apabila rata-rata memberi semangat kepada Yazmin untuk tidak menghiraukan laporan tersebut dan fokus pada kerjaya nyanyiannya.

“Mereka (media tempatan) lebih sukakan kontroversi berbanding pencapaian awak. Sangat biasa,” kata seorang peminatnya.
“Abaikan. Jadi diri sendiri dan berbanggalah dengan bakat yang ada untuk ditunjukkan di seluruh dunia,” kata seorang lagi peminatnya.
“Jangan biarkan mereka (media) mengawal awak,” sokong seorang peminatnya.
Terdahulu, Yazmin ditegur kerana memuat naik foto penampilan berani mati memakai bikini dalam Instagram miliknya.
Tindakannya berkongsi foto tersebut dalam media sosial turut mendapat teguran daripada netizen agar dia menyimpan sahaja foto tersebut dan tidak perlu dikongsi kepada umum.
“Orang dah ramai kenal, berpakaian biarlah ikut cara di Malaysia bukan Hawaii,” tegur netizen.
“Kawan baik, sangat seksi. Jangan begini ya, jaga aurat,” komen seorang lagi netizen. – KOSMO! ONLINE


Jet pejuang China pintas pesawat Australia
Oleh KOSMO!

6 Jun 2022, 7:00 pm
CANBERRA – Kerajaan Australia menuduh juruterbang sebuah jet pejuang China sebagai melakukan penerbangan berbahaya kerana terbang terlalu dekat dengan  sebuah pesawat milik Canberra di Laut China Selatan, lapor Badan Penyiaran British (BBC) semalam.
Sebuah jet pejuang China didakwa melepaskan suar dan memintas  pesawat pengawasan Australia itu.
Ia kemudiannya membebaskan ‘chaff’, sejenis peranti antiradar yang mengandungi kepingan kecil aluminium dan memasuki bahagian enjin pesawat Australia itu.
Perdana Menteri Anthony Albanese berkata, pesawat pengawasan maritim Tentera Udara Diraja Australia P-8 dipintas oleh jet pejuang J-16 milik China pada 26 Mei lalu.
“Pintasan itu menyebabkan berlakunya gerakan berbahaya yang mengancam keselamatan pesawat P-8 dan krunya,” kata Albanese.
Sementara itu, Kementerian Pertahanan Australia dalam satu kenyataan berkata,  negara itu melakukan aktiviti tinjauan maritim di Laut China Selatan  sejak beberapa dekad lalu.

“Ia dilakukan menurut undang-undang antarabangsa, melaksanakan hak bagi kebebasan pelayaran dan penerbangan di perairan serta ruang udara antarabangsa,” demikian menurut kenyataan tersebut.
Beijing bagaimanapun tidak memberikan sebarang komen mengenai insiden itu. – Agensi


Kedah Sunshine kutip tiga mata pertama
Oleh MUHAMMAD HELMEE RAMLI

6 Jun 2022, 6:31 pm
KUALA LUMPUR – Pertemuan dua pasukan tercorot Sooka Netball Super League (NSL) 2022 menjadi milik Kedah Sunshine selepas melakar kemenangan 53-41 ke atas Melaka Mystic pada perlawanan yang berlangsung di Stadium Juara, Bukit Kiara sebentar tadi.
Kemenangan itu sekali gus menyaksikan skuad kendalian Huslina Mohd. Hussain mencatat kemenangan pertama musim ini selepas tewas dalam tiga perlawanan terdahulu menentang Johor Jewels, Selangor Angels dan Negeri Sembilan Venom.
Meskipun menemukan dua pasukan tercorot, namun perlawanan tetap berlangsung menarik memandangkan Kedah dan Melaka terdesak untuk melakar kemenangan pertama bagi mencerahkan peluang kekal dalam saingan NSL musim depan.
Pada aksi suku masa pertama, Melaka memulakan permainan dengan langkah kanan apabila mendahului perlawanan, namun Kedah berjaya menyusun semula strategi dan menamatkan suku masa tersebut dengan memimpin 13-10.
Bersambung suku masa kedua, Kedah yang sudah membaca permainan Melaka menampilkan aksi tersusun bagi menjarakkan kedudukan dengan perbezaan mata lebih besar 19-12.
Situasi itu seolah-olah ‘membunuh’ semangat pemain-pemain Melaka apabila mereka lebih banyak melakukan kesilapan yang memberi kelebihan kepada Kedah untuk menamatkan suku masa kedua dengan 31-21.

Aksi pada suku masa ketiga juga tidak banyak berubah apabila kedua-dua pasukan berbalas serangan dengan masing-masing menambah 11 jaringan dan menyaksikan Kedah terus selesa mendahului 42-32.
Memasuki suku masa keempat, Kedah terus mengekalkan aksi kemas bagi memastikan Melaka tidak melakukan kebangkitan sebelum menamatkan perlawanan tersebut dengan keputusan 53-41.- KOSMO! ONLINE


Harimau Malaya perlu tutup mulut pengkritik
Oleh MOHD. FITRIE MUHAMAD

6 Jun 2022, 5:44 pm
HARIMAU Malaya harus berpijak pada dunia nyata dan tidak boleh terlalu dibuai mimpi indah dengan dua kemenangan ke atas Brunei dan Hong Kong pada aksi persahabatan sebelum ini.
Perhitungan pertama Kumpulan E Kelayakan Piala Asia 2023 menentang Turkmenistan di Stadium Nasional Bukit Jalil, Rabu ini perlu dijadikan pentas untuk menutup segala keraguan dan segalanya perlu bersandarkan kepada kemahuan serta komitmen penuh daripada setiap pemain.
Presiden Persatuan Bola Sepak Malaysia (FAM), Datuk Hamidin Mohd Amin berkata, untuk memastikan kejayaan, sikap cepat berpuas hati tidak boleh ada dalam diri setiap pemain.
“Berdasarkan pemantauan saya dalam dua aksi persahabatan ini masih ada kelompongan yang perlu kita baiki kerana kita tidak boleh sesekali memandang rendah lawan apatah lagi ini tugas penting.
“Saya ingatkan pemain untuk tidak lena dibuai dengan sanjungan dan pujian, sebaliknya jadikan ia inspirasi untuk terus melawan.
“Dalam kita dipuji, tidak kurang juga ada yang mengkritik, maka terus jadikan pertembungan ini untuk medan membuktikan kemampuan masing-masing,” katanya ketika melakukan pertemuan dengan para pemain, barisan kejurulatihan dan pegawai Harimau Malaya.

Selepas Turkmenistan, Harimau Malaya akan bertemu Bahrain pada 11 Jun dan Bangladesh (14 Jun), kesemuanya dilangsungkan di Stadium Nasional, Bukit Jalil. – KOSMO! ONLINE


59 warga Rohingya tidak makan 5 hari, terkandas semasa menuju ke Malaysia
Oleh KOSMO!

6 Jun 2022, 8:00 pm
BANGKOK – Seramai 59  pelarian Rohingya yang ditemui terkandas di sebuah pulau terpencil di Thailand  mendakwa bahawa mereka ditinggalkan oleh penyeludup semasa dalam perjalanan ke Malaysia, lapor akhbar Arab News kelmarin.
Kumpulan yang turut terdiri daripada lima kanak-kanak  itu ditemui di pulau Koh Dong dalam wilayah Satun, selatan Thai pada Sabtu lepas, kata pegawai kanan polis, Leftenan Jeneral (polis) Surachet Hakpan.
Polis berkata, semua mereka didakwa kerana memasuki Thailand secara haram dan berdepan kemungkinan diusir ke Myanmar.
“Kami menyediakan bantuan kemanusiaan dan akan menyiasat sama ada mereka adalah mangsa pemerdagangan manusia atau masuk ke negara ini secara haram.
“Kumpulan itu dalam keadaan kebuluran dan berkemungkinan tidak makan sehingga  lima hari,” kata polis.
Salah seorang orang hanyut itu memberitahu, bot mereka adalah antara tiga buah bot   membawa seramai 178 orang yang telah meninggalkan Myanmar dan Bangladesh. Setiap daripada mereka membayar ejen sekitar RM5,000 untuk perjalanan itu

Dua bot pertama yang membawa 119 orang telah ditahan oleh pihak berkuasa Malaysia, demikian menurut kenyataan polis Thailand.
Kru bot ketiga mengambil keputusan untuk meninggalkan kumpulan itu di Pulau Koh Dong dengan menipu bahawa mereka telah sampai ke Malaysia.
Insiden itu berlaku selepas mayat 14 etnik Rohingya termasuk kanak-kanak ditemui dihanyutkan ke  pantai pada bulan lepas selepas mereka cuba melarikan diri dari Myanmar.
Malaysia  yang memiliki penduduk majoriti beragama Islam adalah destinasi utama bagi pelarian Rohingya. Mereka melarikan diri daripada penganiayaan junta tentera di Myanmar atau kem pelarian di Bangladesh. – Agensi


Perang Russia-Ukraine dijangka berakhir hujung tahun ini
Oleh KOSMO!

6 Jun 2022, 6:00 pm
KIEV – Menteri Pertahanan Ukraine, Oleksiy Reznikov mengaku optimis bahawa perang dengan Russia bakal berakhir menjelang hujung tahun ini, lapor akhbar Metro News UK semalam.
Perkara tersebut dibincangkan semasa Reznikov menghadiri forum keselamatan antarabangsa ketika pencerobohan Russia di negara itu genap 100 hari.
“Tentera Russia terus-menerus menggandakan usaha untuk menawan seluruh Ukraine.
“Meskipun sukar untuk meramalkan bilakah perang ini akan tamat,  saya positif bahawa ia akan berakhir hujung tahun ini,” ujarnya.
Namun begitu, beliau memberi amaran bahawa negara lain juga berisiko menerima nasib serupa.
“Sasaran seterusnya mungkin Poland, negara Baltik, Slovakia dan lain-lain.

‘Itulah sebabnya kita mesti menghentikan Rusia dan menghalang kuasa Moscow  pada masa hadapan,” tegasnya.
Sementara itu, Presiden Perancis, Emmanuel Macron mendapat kritikan daripada Ukraine berhubung komennya yang menggesa pemimpin negara itu, Volodymyr Zelenskyy supaya tidak memalukan Rusia.
Macron memberitahu akhbar tempatan Perancis bahawa Zelenskyy perlu berhenti membuat provokasi terhadap  Rusia supaya peluang untuk mencari jalan penyelesaian diplomatik menjadi lebih cerah.
Menteri Luar Ukraine Dmytro Kuleba membalas kenyataan tersebut dengan memuat naik kenyataan di laman Twitter bahawa hanya negara pengecut seperti Perancis akan berkata sesuatu seperti itu.
“Gesaan untuk mengelakkan penghinaan terhadap Rusia hanya akan  mengaibkan Peranciis,” kata  Kuleba.
Kementerian Dalam Negeri Ukraine pula berkata , jumlah mayat orang awam yang telah digali di rantau Kiev setakat ini sejak pengunduran tentera Rusia berjumlah lebih 1,300. – Agensi


Masih ada ruang NGO, sektor korporat bantu mangsa banjir
Oleh KOSMO!

6 Jun 2022, 7:55 pm
Oleh NAZARUDIN SHAHARI
SEREMBAN – Kerajaan mengalu-alukan sumbangan berterusan semua pihak bagi membantu 50,814 buah keluarga mangsa banjir yang berlaku di negara ini antara bulan November tahun lalu hingga bulan Mac lalu.
Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff berkata, sumbangan berterusan itu amat diperlukan dalam usaha membela nasib seramai 181,979 mangsa banjir di Lembah Klang, Negeri Sembilan dan Kelantan.
Katanya, walaupun kerajaan telah memperuntukkan lebih RM1.4 bilion bagi tujuan membantu mangsa banjir yang terjejas, masih ada ruang yang boleh dimanfaatkan oleh individu, pertubuhan bukan kerajaan (NGO) dan sektor korporat memberikan sumbangan.
“Saya menyeru semua pihak yang mempunyai perabot atau peralatan rumah yang ingin dilupuskan tetapi masih dalam keadaan baik agar dapat menyumbangkannya kepada mangsa banjir yang terkesan dan sangat memerlukan.
“Rangkaian hotel di negara ini juga boleh memanfaatkan ruang ini jika mereka mempunyai perabot yang ingin dilupuskan,” katanya dalam sidang akhbar selepas melancarkan Program Bantuan Bencana 1,000 anjuran Muhibbah Foodbank Malaysia di Mantin dekat sini hari ini.

Pada majlis itu, Siti Zailah menyaksikan sumbangan lebih 700 unit perabot terpakai pelbagai jenis dari bilik dan suite Marina Bay Sands, Singapura yang akan diagihkan kepada mangsa banjir di negeri ini, Lembah Klang dan Kelantan.-KOSMO!ONLINE


Isteri serang majlis kahwin suami dengan bakal madu
Oleh KOSMO!

6 Jun 2022, 7:30 pm
JAKARTA – Seorang wanita di Indonesia nekad menyerbu majlis perkahwinan suaminya dengan isteri kedua bagi menggagalkan percubaan nikah tersebut, lapor laman Tribun Jateng hari ini.
Menerusi rakaman video yang kini tular TikTok, isteri pertama itu membawa ahli keluarganya untuk ‘menyerang’ majlis perkahwinan suaminya dengan wanita lain.
Paparan video menunjukkan wanita itu masuk ke dalam rumah di mana lokasi perkahwinan sedang berlangsung dan bertemu dengan pengantin perempuan.
“Saya isteri kepada Yusuf, sila jangan teruskan perkahwinan ini. Adakah anda tidak tahu bahawa dia sudah beristeri dan mempunyai anak?
“Jika perkahwinan ini diteruskan, saya akan tuntut semua harta Yusuf yang ada,” demikian amaran yang diberi isteri pertama kepada bakal madunya.
Video tersebut menerima pelbagai reaksi netizen yang menyokong tindakan isteri pertama dan menyalahkan lelaki tersebut kerana tidak meminta izin untuk berkahwin lain.

“Puan, jika perlukan bantuan sila beritahu. Kami para netizen sedia membantu bagi memastikan mereka berdua tidak jadi bernikah,” komen seorang pengguna media sosial.
Menurut sumber, pasangan tersebut memilih untuk tidak meneruskan acara perkahwinan mereka. – Agensi


Ramai sangsi dengan produk penyembur ‘tidur’ bayi
Oleh KOSMO!

6 Jun 2022, 5:34 pm
PETALING JAYA – Tindakan seorang wanita yang menyembur produk semburan tidur untuk anaknya tular setelah menerima pelbagai reaksi dari netizen di media sosial.
Setakat petang ini, video rakaman tersebut telah ditonton oleh 2.2 juta pengguna dan menerima lebih 4,000 komen di TikTok.
Dipercayai, produk penyembur tersebut merupakan produk bayi yang direka khas daripada bahan semula jadi keluaran Malaysia yang dapat membantu memudahkan bayi tidur seawal tiga minit.
Menurut wanita itu, selain dapat membantu bayi mendapatkan tidur yang lena ia turut membantu bayi mendapatkan tidur yang berkualiti.
Dalam pada itu, produk penyembur tidur itu berjaya mencuri tumpuan ramai dan pada masa sama, rata-ratanya mempersoal tentang keberkesanan produk tersebut.
“Tak bahaya ke produk ini?,” soal seorang pengguna.

“Ada tak penyembur untuk senang bangun awal sebab saya susah nak bangun awal pagi,” seloroh Jo.
“Jangan beli produk ini untuk kegunaan benda lain. Nanti tak pasal-pasal semua kena culik. Bahaya,” tulis seorang lagi pengguna. – KOSMO! ONLINE


Pengembara transit di Singapura positif cacar monyet
Oleh KOSMO!

6 Jun 2022, 4:02 pm
SINGAPURA – Seorang pengembara yang melakukan transit di Lapangan Terbang Antarabangsa Changi untuk ke Australia pada 2 Jun lalu telah disahkan positif wabak cacar monyet, lapor laman berita Mothership hari ini.
Lelaki yang memulakan perjalanan dari Barcelona, Sepanyol itu disahkan positif oleh Kementerian Kesihatan New South Wales sejurus tiba di sana dan menjalani ujian saringan.
Dalam satu kenyataan hari ini, Kementerian Kesihatan (MOH) berkata, pihaknya telah dimaklumkan mengenai kes yang disahkan kelmarin itu oleh pihak berkuasa Australia.
Pelawat itu tiba di Sydney pada 3 Jun lalu dan diuji positif  cacar monyet di sana.
Menurut MOH, lelaki itu kekal di kawasan transit di Lapangan Terbang Antarabangsa Changi sehingga berlepas ke Sydney pada hari yang sama dan tidak melawat kawasan lain di sana.
“Memandangkan kes itu tidak memasuki Singapura atau berinteraksi dengan orang dalam komuniti, pada masa ini tiada risiko penularan komuniti yang ketara,” kata MOH dalam satu kenyataan.

Namun sebagai langkah berjaga-jaga, MOH telah melakukan pengesanan kontak untuk dua penerbangan yang terjejas dan mereka yang mungkin telah bersentuhan dengan pengembara di kawasan transit lapangan terbang. – Agensi


Sepanyol setuju hantar senjata berat kepada Ukraine
Oleh KOSMO!

6 Jun 2022, 5:00 pm
MADRID – Sumber kerajaan Sepanyol mendedahkan bahawa negara itu bersedia untuk menghantar kumpulan pertama senjata berat ke Ukraine, lapor laman RT semalam.
Antara senarai senjata berat yang akan dihantar termasuk  peluru berpandu darat ke udara dan kereta kebal.
Menurut media tempatan El Pais, Kementerian Pertahanan Sepanyol sedang memuktamadkan penghantaran peluru berpandu antipesawat Aspide. Misil itu tidak lagi digunakan oleh angkatan bersenjata Sepanyol dan digantikan dengan sistem peluru berpandu  lebih maju.
Madrid juga dilaporkan bersedia untuk membekalkan kereta kebal tempur Leopard A4 buatan Jerman kepada Kiev.
Sama seperti dalam kes peluru berpandu, perkakasan itu tidak lagi digunakan dalam  sektor ketenteraan Sepanyol.
Sepanyol menerima kereta kebal tempur itu dari Jerman pada tahun 1995 dan hanya menjadi perhiasan di pangkalan logistik Tentera Sepanyol sejak 10 tahun lalu.

Sumber pertahanan yang tidak didedahkan identitinya itu berkata, sebanyak 40 kereta kebal Leopard boleh dihantar ke Ukraine.
Setakat ini, Sepanyol hanya membekalkan Ukraine dengan senjata ringan  dan peluru.
Titik perubahan dasar itu berlaku apabila Perdana Menteri Sepanyol, Pedro Sanchez berkunjung ke Kiev dan bertemu Presiden Ukraine, Volodymyr Zelenskyy.
Duta Ukraine di Madrid, Sergey Pohoreltsev berkata bahawa senjata ringan yang disediakan Sepanyol setakat ini tidak mencukupi.
“Kami bersyukur tetapi kami tidak boleh mengatakan bahawa kami berpuas hati,” ujar Pohoreltsev.
Pohoreltsev meminta penghantaran peluru berpandu antikapal dan antipesawat, meriam 55 milimeter, mortar 120 milimeter dan kereta kebal Leopard.
Duta itu turut menegaskan bahawa Ukraine tidak meminta apa-apa yang tidak dapat disumbangkan oleh Sepanyol. – Agensi


Lelaki bangladesh ditahan salah guna permit
Oleh MOHD YUNUS YAKKUB

6 Jun 2022, 4:49 pm
SHAH ALAM – Tindakan sebuah lori sampah mengelak sekatan jalan raya di Persiaran Perusahaan di sini membongkar perbuatan salah guna permit kelindannya yang merupakan warga Bangladesh, semalam.
Dalam kejadian kira-kira pukul 9.30 pagi, lelaki Bangladesh berusia 34 tahun itu hanya mempunyai permit bekerja sebagai tukang cuci di Rawang.
Ketua Polis Daerah Shah Alam, Asisten Komisioner Mohd. Iqbal Ibrahim berkata, anggota bertugas kemudiannya telah pergi arah lori tersebut dan meminta dokumen pengenalan diri serta lesen memandu untuk pemeriksaan.
Katanya, bagaimanapun pemandu warga tempatan berusia 54 tahun enggan memberikan kerjasama.
“Pemandu dan kelindannya kemudiannya ditangkap dan hasil siasatan mendapati kelindannya yang merupakan warga Bangladesh itu mempunyai permit dan pasport.
“Siasatan lanjut juga mendapati kelindan itu telah menyalahguna syarat permitnya. Ini kerana permit kerjanya adalah bagi tukang cuci di rawang dan tiada dokumen untuk bekerja di daerah ini,” katanya ketika dihubungi hari ini.

Jelas beliau, kes disiasat di bawah Seksyen 186 Kanun Keseksaan dan Perkara 39(d) Peraturan-peraturan Imigresen 1963. -KOSMO! ONLINE


Ulang guna minyak masak undang risiko darah tersumbat
Oleh KOSMO!

6 Jun 2022, 4:02 pm
PETALING JAYA – Sikap sesetengah individu yang gemar menggunakan minyak masak secara berulang dilihat mengundang risiko bahaya berikutan mampu menghidapi penyakit atherosclerosis atau salur darah tersumbat.
Mendedahkan perkara itu, seorang pakar perubatan dikenali sebagai Dr. Samhan berkata, antara penyakit lain yang boleh dihidapi penggunaan sedemikian termasuklah kegagalan fungsi hati, jantung, Alzheimer, Parkinson serta kanser.
“Keadaan itu berikutan ketika menggoreng minyak masak melepaskan sisa toksik dipanggil aldehydes yang akan tertinggal di dalam kuali. Makanan yang digoreng menggunakan minyak masak yang diguna semula akan menyerap sisa toksik itu.
“Kebanyakan kita tidak membuang minyak yang telah digunakan dan menggunakannya untuk beberapa kali sebelum dibuang,” ciapnya dalam satu hantaran Twitter semalam.
Dr. Samhan turut menasihati orang ramai agar menggunakan minyak masak sehingga maksimum tiga kali sahaja serta terus membuangnya jika warnanya bertukar hitam.
“Minyak sisa menggoreng haiwan yang berdarah seperti ayam, ikan atau daging seeloknya tidak digunakan semula dan terus dibuang kerana darah haiwan akan meningkatkan kandungan karbon dan mengubah struktur asid lemak yang berbahaya kepada kesihatan.

“Selain itu, hati-hati menggunakan minyak masak paket juga kerana kajian menunjukkan ia tidak sihat mengikut piawaian ditetapkan Lembaga Minyak Sawit Malaysia,” jelasnya.
Ciapan tersebut mendapat lebih 4,900 tanda suka selain diulang ciap sebanyak 4,452 kali.
Sementara itu, netizen turut memberikan pelbagai reaksi terhadap hantaran tersebut selain mahu golongan peniaga mengetahui lebih lanjut mengenai risiko bahaya penggunaan secara berulang minyak masak.
“Tak faham yang mahu suruh guna tepung jagung untuk jernihkan semula minyak, kualiti minyak sudah tidak sama dan berbahaya,” jelas Akafzamri.
“Dekat tempat aku kerja selagi tidak hitam pekat minyak, selagi itulah asyik ulang sahaja,” kata Amri Mustaqim. -KOSMO! ONLINE


Ramai puas, Vellfire dihimpit bas sebab halang laluan
Oleh KOSMO!

6 Jun 2022, 3:53 pm
PETALING JAYA – Tular di media sosial video memaparkan kenderaan pelbagai guna (MPV) jenis Toyota Vellfire dihimpit bas sehingga menyebabkan kerosakan pada bahagian sisi kenderaan terbabit.
Menerusi perkongsian asal oleh @ayin8686 itu, kejadian tersebut dikatakan berlaku di sebuah pusat beli-belah di ibu kota baru-baru ini.
Semalam, video tersebut sekali lagi tular di Twitter selepas dimuat naik oleh portal Isu Semasa Viral dengan memaklumkan punca kejadian disebabkan pemandu MPV terbabit meletakkan kenderaan di ruangan larangan parkir sehingga menghalang laluan pengguna lain.
“Puas hati tengok video ini, ini makan dia kalau suka parkir ikut suka hati sampai menyusahkan orang lain.
“Harap pakai kereta besar tapi otak langsung tak berfungsi,” ciapnya.
Perkongsian tersebut telah menerima pelbagai reaksi orang ramai dan rata-ratanya berpuas hati dengan insiden yang berlaku itu.

“Nasib baik bas, kalau lori kontena ke mahu jadi kancil dibuatnya, kalau aku la, bawa lori simen, tuang atas kereta, nak parkir sangat tempat dilarang parkir,” ciap @husbandnakal.
“Bagus kena macam ini, biar beringat sikit pada pemandu yang suka susahkan orang lain, ingat jalan dia boleh parkir suka hati, tepuk tangan aku tengok insiden macam ini,” ujar @matayen99. – KOSMO! ONLINE


Pemandu lori cuba seludup lebih 1 tan diesel dicekup
Oleh MUHAMMAD AYMAN GHAFFA

6 Jun 2022, 4:42 pm
KOTA BHARU – Taktik seorang penyeludup yang mengubah suai tangki diesel lori untuk menyeludup lebih satu tan bahan api itu gagal apabila dia dicekup di sebuah stesen minyak di Jalan Padang Enggang, Pasir Hor di sini semalam.
Lelaki berusia dalam lingkungan 30-an itu ditahan anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) dan Pasukan Polis Marin (PPM) Wilayah Tiga, Pengkalan Kubor yang menjalankan operasi di kawasan tersebut kira-kira pukul 11 malam.
Ketua Pegawai Penguat Kuasa KPDNHEP Kelantan, Aswadi Jaafar berkata, selepas menjalankan risikan, sebuah lori jenis Volvo didapati mengisi diesel melebihi kuantiti secara berulang kali di stesen minyak berkenaan.
Menurutnya, anggota bertugas telah menahan lelaki itu dan pemeriksaan lanjut mendapati, sebanyak 372 liter diesel telah diisi di dalam tangki lori tersebut.
“Selepas menjalankan pemeriksaan, kita dapati ada sebuah tangki tambahan telah diubah suai pada lori itu yang berisi 650 liter diesel. Kesemua rampasan itu dianggarkan bernilai RM2,197.30
“Suspek dipercayai mengubah suai tangki lori berkapasiti besar sekali gus dapat mengisi diesel di beberapa buah stesen minyak,” katanya dalam satu kenyataan hari ini.

Menurut Aswadi, siasatan mendapati, kesemua diesel itu dipercayai akan diseludup dan dijual kepada pemborong di negara jiran melalui pengkalan haram di negeri ini.
Katanya, kesemua diesel termasuk lori bernilai RM40,000 itu telah dirampas dan kes disiasat mengikut Seksyen 21 Akta Kawalan Bekalan 1961.
Dalam perkembangan sama, menurut Aswadi, KPDNHEP berjaya mengekang kegiatan penyeludupan petrol dan diesel bernilai RM72,146.50 daripada terlepas ke negara jiran bagi tempoh enam bulan pertama tahun ini. – KOSMO! ONLINE


Bapa tiri tiada hak halang anak tiri berjumpa bapa kandung
Oleh KOSMO!

6 Jun 2022, 5:23 pm
PETALING JAYA – Seorang bapa tiri tidak berhak menghalang anak tirinya daripada berjumpa dengan bapa kandung mereka walaupun seteruk mana perangai lelaki berkenaan.
Menurut Peguam Syarie dan Konsultan Perundangan Islam, Fahmi Ramli, bapa kandungan berkenaan mempunyai hak untuk melawat dan bermesra kerana itu adalah zuriatnya.
“Itu adalah darah daging beliau (bapa kandung), tiada siapa pun boleh halang.
“Walaupun bapa kandung itu tidak pernah memberi nafkah, culas atau seteruk mana pun kelakuannya, dia tetap mempunyai hak untuk melawat dengan anak kandungnya,” jelasnya di laman Facebook.
Mengulas lanjut, Fahmi berkata, sekiranya ada pihak yang cuba menghalang bapa kandung berjumpa dengan anak mereka, lelaki berkenaan boleh memfailkan tuntutan di mahkamah.
“Sekiranya ini berlaku, bapa kandung boleh failkan tuntutan hak melawat dan bermesra di Mahkamah Tinggi Syariah, dapatkan perintah.

“Bila sudah ada perintah, siapa halang selepas ini dia akan dikenakan tindakan penghinaan mahkamah,” ujarnya.
Jelas beliau, perlu diingat bahawa bapa kandung adalah wali terbesar bagi anak-anaknya.
Jadi seharusnya, semua pihak perlu menghormati hak masing-masing terutamanya bapa tiri kerana anda tidak berhak menghalang anak tiri berjumpa dengan bapanya.
“Namun, bagi mengelakkan fitnah dan perasaan cemburu, eloklah pertemuan itu di kawasan awam dan terbuka,” ujarnya.-KOSMO! ONLINE


Katering tak muncul-muncul, keluarga pengantin ‘kalut’ masak lauk kenduri
Oleh KOSMO!

6 Jun 2022, 4:22 pm
PETALING JAYA – Sebuah majlis perkahwinan bertukar menjadi panik apabila keluarga pengantin terpaksa bergotong-royong menyediakan hidangan lauk kenduri gara-gara pihak katering tidak menghantar makanan pada hari kejadian.
Perkara itu dikongsikan seorang pengguna media sosial, Ajan Reduan yang memaklumkan kejadian tersebut berlaku ketika majlis perkahwinan sepupunya.
“Pergi rumah sepupu kahwin, katering tak hantar makanan dan semua keluarga bertungkus-lumus masak sendiri apa yang patut, kesian,” katanya.
Menurut pengguna tersebut, pihak pengantin telah membuat laporan polis berhubung kejadian yang berlaku kerana mereka telah menanggung kerugiaan yang besar akibat ditipu pihak katering sehingga menyusahkan ramai pihak.
“Laporan polis dah dibuat, semoga tabah,” jelasnya.
Perkongsian tersebut telah mendapat pelbagai reaksi orang ramai dan ada juga pengguna lain berkongsi pengalaman yang hampir sama.

“Saya pun pernah kena tipu dengan katering, perjanjian masak untuk 500 orang makan, tapi baru satu jam majlis berlangsung, lauk semua dah habis, macam buat untuk 100 orang sahaja, tak masuk akal langsung,” kongsi Amirah.
“Memang kena selalu ‘update’ dengan pihak katering setiap masa, lagi-lagi bila dah dekat majlis, setiap hari mesej ingatkan, biar mereka lebih peka,” pesan Asyura Haiza. – KOSMO! ONLINE


Luluskan semua ahli BAIRA untuk bekerja di Malaysia – PAPSMA
Oleh LUQMAN RIDHWAN MOHAMED NOR

6 Jun 2022, 4:57 pm
PUTRAJAYA – Jawatankuasa Kabinet Mengenai Pekerja Asing dan Pendatang Tanpa Izin digesa meluluskan kemasukan semua tenaga kerja yang bernaung sebagai ahli Pertubuhan Ejen Rekrutmen Antarabangsa Bangladesh (BAIRA).
Presiden Pertubuhan Kebangsaan Agensi Perkhidmatan Swasta Malaysia (PAPSMA), Datuk Megat Fairouz Junaidi Megat Junid berkata, kerajaan tidak boleh memilih segelintir sahaja tenaga kerja melibatkan sebilangan agensi pekerjaan dari negara berkenaan sebagaimana diuar-uarkan baru-baru ini.
Ini kerana, jelasnya, langkah itu akan melewatkan lagi kemasukan tenaga kerja dari negara tersebut dan merugikan pemain industri di negara ini.
“PAPSMA tidak lagi berkeinginan untuk kembali ke era 2015 hingga 2017, yang mana 10 agensi pekerjaan Bangladesh yang dipilih telah menyebabkan banyak masalah.
“Ia menyebabkan kerajaan Malaysia terpaksa membatalkan kemasukan pekerja Bangladesh ke negara ini pada 2017,” katanya dalam satu kenyataan hari ini.
Dalam pada itu, Megat Fairouz berkata, mereka tidak faham mengapa hanya Bangladesh yang memerlukan agensi-agensi khas bagi tujuan kemasukan pekerja berbanding negara lain.

Beliau turut menyelar ejen-ejen haram di negara ini yang mencari peluang untuk menipu majikan dan pekerja bagi mengaut keuntungan.
“PAPSMA menyeru kepada kerajaan untuk menyegerakan proses kemasukan (pekerja asing) bagi memenuhi hasrat dan kehendak industri serta agensi-agensi peladangan khususnya.
“Industri tersebut kini tenat tanpa pekerja asing sehingga sudah memudaratkan ekonomi negara,” katanya. – KOSMO! ONLINE


Suami isteri maut, dilanggar pemandu mabuk
Oleh DIYANATUL ATIQAH ZAKARYA

6 Jun 2022, 1:53 pm
JASIN- Sepasang suami isteri maut selepas motosikal ditunggangi mereka dirempuh sebuah Myvi dipercayai dipandu lelaki mabuk dalam nahas membabitkan empat kenderaan di Jalan Serkam Pantai, Merlimau, di sini, pagi tadi.
Dalam kejadian kira-kira pukul 7.45 pagi itu, mangsa, Ezuddin Mohammad, 50, dan isterinya, Surayah Muhamat, 48, yang menunggang Yamaha Ego Solaris meninggal dunia di lokasi selepas mengalami kecederaan parah.
Seorang lagi penunggang motosikal jenis Yamaha Lagenda, Ya’akob Mohamad, 57, turut cedera dan dihantar ke Hospital Melaka untuk mendapatkan rawatan.
Ketua Jabatan Siasatan Penguatkuasaan Trafik (JSPT) Melaka, Superintendan [email protected] Zaki Omar berkata, ketika kejadian pasangan suami isteri itu dan Yaakob dalam perjalanan dari arah Melaka ke Merlimau.
Katanya, setiba di lokasi, sebuah kereta jenis Perodua Myvi dari arah Merlimau yang dipandu seorang lelaki berusia 24 tahun dan dipercayai dalam keadaan mabuk telah terbabas masuk ke laluan bertentangan.
“Kedua-dua buah motosikal itu tidak sempat mengelak kereta tersebut lalu berlaku rempuhan yang menyebabkan pasangan suami isteri itu mengalami kecederaan parah dan meninggal dunia di lokasi.

“Penunggang Yamaha Lagenda terselamat, namun mengalami kecederaan di badan dan motosikalnya terbakar di lokasi,” katanya ketika dihubungi di sini, hari ini. – KOSMO! ONLINE.


Dijual terlalu nipis, netizen teruja kemahiran peniaga potong buah
Oleh KOSMO!

6 Jun 2022, 1:48 pm
PETALING JAYA- Tindakan seorang peniaga buah yang menjual sepotong tembikai susu yang dipotong terlalu nipis tular di laman Facebook sejak semalam selepas orang ramai mula mempersoalkan kewajaran saiz makanan itu.
Selain mempersoalkan saiz buah itu yang dipotong terlalu nipis, rata-rata netizen turut teruja dengan kemahiran dimiliki peniaga terbabit yang mampu memotong tembikai dalam bentuk yang terlalu nipis.
Menerusi perkongsian seorang pengguna Facebook dikenali sebagai Mitsuwa Man di laman Masak Apa Tak Jadi Hari Ini Official, dia menunjukkan sepotong buah tembikai susu yang berukuran kira-kira setengah inci yang dibelinya daripada seorang peniaga.
“Kita faham harga mahal, tetapi hormat dekat peniaga ini yang kerana kemahirannya yang sangat terbaik,” tulisnya ringkas di Facebook semalam.
Sementara itu, orang ramai turut memberi reaksi berbeza terhadap hantaran itu dengan rata-rata mereka menyifatkan banyak makanan yang dijual dalam saiz tidak masuk akal ketika ini.
“RM1 dapat dua ketul pisang goreng sahaja, murah atau mahal?,” soal Kak Lyn.

“Makin kreatif peniaga sekarang ini, makin nipis juga buah yang dijual, berbeza sungguh dengan zaman dahulu,” kata Mia Akira.
“Pandai dia potong, nipis sekali,” jelas Nia Qurina. -KOSMO! ONLINE


Geng pecah rumah sasar barangan kemas tumpas
Oleh MOHD AZLI ADLAN

6 Jun 2022, 1:43 pm
HULU TERENGGANU – Seorang bekas banduan yang baru dibebaskan dari penjara bagaikan tidak serik apabila membentuk kumpulan pecah rumah bersama kakak dan abang iparnya pada awal tahun ini.
Mereka yang dikenali sebagai Geng Fahmy dipercayai telah memecah masuk sekurang-kurangnya tujuh rumah di daerah ini dan Marang dengan menjadikan barangan kemas dan wang tunai sebagai sasaran utama.
Kelicikan mereka yang telah berjaya melarikan barangan kemas dan wang tunai bernilai keseluruhan kira-kira RM100,000 berakhir apabila abang ipar dan kakak suspek utama yang masing-masing berusia 28 dan 38 tahun berjaya diberkas di sebuah hotel di Pudu, Kuala Lumpur pada kelmarin.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, kedua-dua suspek yang masing-masing merupakan pengusaha pusat mencuci kenderaan dan butik pakaian dipercayai baru menjual barangan kemas yang dicuri adik ipar mereka kepada seorang ejen di ibu negara.
“Barangan kemas yang berjual pada harga RM47,400 itu dipercayai dicuri dari sebuah rumah di Kampung Pauh di sini yang dipecah masuk suspek utama pada Khamis lalu.
“Hasil tangkapan terbabit, polis telah berjaya menahan suspek utama yang merupakan lelaki yang baru dibebaskan dari penjara atas kesalahan dadah pada bulan Januari lalu di Kampung Temala Hilir, Marang pada semalam,” katanya dalam sidang akhbar di Ibu Pejabat Polis Daerah Hulu Terengganu di sini hari ini.

Mohd. Adli berkata, siasatan awal mendapati aktiviti memecah rumah itu dilakukan suspek utama manakala kakak dan abang iparnya pula berperanan mencari pelanggan untuk menjual barangan kemas curi terbabit. – KOSMO! ONLINE


Tiga wanita Indonesia disyaki pelacur ditahan
Oleh NOR AZIAH MAT NOH

6 Jun 2022, 3:39 pm
KUALA LUMPUR – Tiga wanita warga Indonesia ditahan kerana disyaki menawarkan khidmat urut dan layanan seks dalam serbuan di sebuah premis sekitar Taman Gembira, di sini malam tadi.
Ketua Jabatan Siasatan Jenayah Kuala Lumpur, Senior Asisten Komisioner Habibi Majinji berkata, serbuan itu dijalankan Bahagian Siasatan Jenayah Kongsi Gelap, Judi dan Maksiat (D7) Kuala Lumpur pada pukul 8.10 malam tadi.
“Hasil serbuan kita menahan tiga wanita warga Indonesia disyaki pelacur serta seorang lelaki tempatan yang merupakan penjaga premis terbabit berusia lingkungan 33 hingga 47 tahun.
“Kita juga memberkas dua lelaki berusia 36 dan 51 tahun dipercayai pelanggan yang ingin mendapatkan khidmat urut serta layanan seks di premis berkenaan,” katanya dalam kenyataan di sini hari ini.
Jelasnya, siasatan awal mendapati pelanggan perlu membayar RM140 bagi satu sesi untuk mendapatkan khidmat layanan wanita asing terbabit.
Susulan itu, polis juga merampas beberapa barang seperti telefon bimbit, tuala mandi, minyak urut dan wang tunai untuk tindakan selanjutnya.

Mengulas lanjut, pihaknya mendapati premis tidak berlesen itu dipasang jeriji bagi menyukarkan tindakan pihak berkuasa dan dipercayai beroperasi kira-kira dua bulan lalu.
“Kesemua suspek dan rampasan telah dibawa ke balai polis berhampiran untuk tindakan lanjut di bawah Seksyen 372(b) Kanun Keseksaan, Seksyen 373 Kanun Keseksaan dan Akta Imigresen 1959/63,” ujarnya. – KOSMO! ONLINE


Guru meninggal dunia selepas pengsan di masjid
Oleh HARIS FADILAH AHMAD

6 Jun 2022, 1:38 pm
LIPIS – Hasrat seorang guru untuk bercuti bersama keluarga mentua di Negeri Sembilan tidak kesampaian apabila meninggal dunia di  Benta di sini semalam.
Ketika kejadian itu, Nik Zulkiflee Nik Yusof berusia 48 tahun dalam perjalanan ke rumah mentuanya di Negeri Sembilan lalu singgah di Masjid Baharu Benta di sini untuk berehat dan solat sebelum tiba-tiba pengsan.
Mangsa dikejarkan ke Klinik Kesihatan Benta untuk menerima rawatan dan disahkan meninggal dunia pada pukul 4.05 petang semalam.
Ketua Polis Daerah Lipis, Superitendan Azli Mohd Noor berkata, pihaknya menerima panggilan memaklumkan seorang mangsa lelaki pengsan di Masjid Baharu Benta.
“Mangsa  dibawa ke klinik kesihatan berdekatan oleh orang ramai yang berada di masjid itu untuk menerima rawatan.
“Ketika menerima rawatan, mangsa kemudiannya disahkan meninggal dunia oleh pegawai perubatan yang bertugas di klinik Kesihatan tersebut,” katanya dalam kenyataan di sini hari ini. – KOSMO! ONLINE.


Bukan masa Harimau Malaya terbuai dua kemenangan
Oleh MOHD. FITRIE MUHAMAD

6 Jun 2022, 1:30 pm
PEMAIN pertahanan negara, Dion Cools mengingatkan rakan sepasukannya supaya kekal dahagakan kejayaan dan tidak boleh terlalu berbangga dengan kemenangan ke atas Brunei dan Hong Kong dalam aksi persahabatan sebelum ini.
Bintang kelab Zulte Waregem itu menegaskan dua kemenangan ke atas Brunei dan Hong Kong adalah permulaan baik kepada persiapan pasukan, namun ia tidak akan memberi makna sekiranya pemain gagal mengekalkan prestasi terbaik.
Cools juga merasakan setiap pemain perlu kekal fokus untuk hadapi tugasan lebih penting yang sedang menanti Harimau Malaya di Kelayakan Piala Asia 2023 bermula Rabu ini.
“Sudah pasti apabila berjaya mendapatkan kemenangan (dalam aksi persahabatan) ia akan menjadi sesuatu yang cukup bagus untuk kami. Namun, jurulatih sentiasa beritahu kepada kami, aksi dengan Brunei dan Hong Kong bukanlah perhitungan sebenar.
“Perlawanan selepas ini adalah penentu sebenar dan kami perlu berikan 100 peratus. Kami perlu pamerkan aksi sehabis baik untuk dapatkan keputusan positif buat pasukan,” katanya yang menyambut ulang tahun ke-26, kelmarin.
Bagi persiapan kali ini, Cools juga gembira kerana dapat menyertai pasukan mengikut jadual asal dan kehadirannya jelas menjadi aset penting buat Harimau Malaya untuk merealisasikan misi ke Piala Asia tahun depan.

Walaupun lebih selesa beraksi di posisi pertahanan kanan, Cools sedia menggunakan pengalamannya di pentas Eropah untuk diletakkan di mana-mana bahagian, namun enggan terlalu mendesak diri sendiri hingga berlakunya kesilapan mudah.
“Saya boleh bermain di banyak posisi termasuk di bahagian tengah. Di kelab sebelum ini juga saya pernah bermain di tengah dan saya harap semuanya akan menjadi lebih baik.
“Saya juga tidak mahu berulangnya perkara sama seperti sebelum ini. Apa yang jadi dalam penampilan lalu akan jadi pengajaran berharga buat saya untuk tampil lebih baik pada aksi kali ini,” katanya.


Novel kulit keras edisi pertama Harry Potter bakal dilelong RM1.09 juta
Oleh KOSMO!

6 Jun 2022, 2:00 pm
LONDON – Edisi pertama novel fiksyen terkemuka, Harry Potter and The Philosopher’s Stone yang lengkap ditandatangani oleh penulisnya, J.K. Rowling bakal dilelong pada bulan ini, lapor akhbar Metro UK, kelmarin.
Edisi pertama yang hanya dicetak sebanyak 200 salinan di seluruh dunia itu dijangka dilelong pada harga permulaan £200,000 (RM1.09 juta).
Lelongan tersebut akan diadakan di firma guaman Christie’s London yang hanya terbuka kepada pembida jemputan.
Buku itu adalah karya asal yang masih mempunyai beberapa kesilapan asal sebelum ia dibetulkan untuk edisi seterusnya.
Ia akan dipamerkan sebagai sebahagian daripada Seni Kesusasteraan: Pameran Pinjaman dan Jualan dengan buku dipamerkan kepada orang ramai sebelum dijual.
Hanya 500 naskhah kulit keras novel Harry Potter siri pertama telah dicetak dalam jualan awal pada 26 Jun 1997. – Agensi


Lelaki bela itik depan rumah disyaki sakit mental
Oleh ABDUL RASHID ABDUL RAHMAN

6 Jun 2022, 1:33 pm
KUANTAN – Polis telah menahan seorang lelaki yang tular membela ayam dan itik di hadapan rumah serta memasang radio dengan kuat di sebuah taman perumahan di Lorong Permatang Badak di sini.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, suspek yang ditahan hari ini dihantar ke hospital untuk pemeriksaan lanjut.
“Suspek yang dipercayai mempunyai masalah mental dihantar ke Hospital Tengku Ampuan Afzan (HTAA) Kuantan untuk pemeriksaan lanjut,”katanya di sini hari ini.
Baru-baru ini tular dalam media sosial mengenai sikap seorang individu tidak bertanggungjawab di sebuah Taman Perumahan di Lorong Permatang Badak 30 di Kuantan yang membela ayam dan itik.
Lelaki berkenaan dikatakan turut gemar memasang radio dengan kuat sehingga mengganggu keselesaan dan ketenteraman awam.
Malah lelaki itu dikatakan turut mengancam jiran yang menegurnya dengan parang menyebabkan timbul ketakutan dan keresahan dalam kalangan masyarakat di situ. – KOSMO! ONLINE.


Individu tawar ‘swap’ Yamaha RXZ dengan Triton atau Hilux
Oleh KOSMO!

6 Jun 2022, 3:13 pm
PETALING JAYA – Selepas harganya mencanak naik sejak akhir-akhir ini, seorang pemilik motosikal Yamaha RXZ telah mengiklankan kenderaan itu untuk ditukar milik atau ‘swap’ dengan kenderaan pacuan empat roda.
Menerusi satu iklan di laman Facebook, pemilik motosikal berkenaan ingin menukar jentera kesayangan itu dengan sebuah pacuan empat roda jenis Toyota Hilux atau Mitsubishi Trition.
Menurut pemilik motosikal terbabit, Yamaha RXZ buatan tahun 1992 itu baharu sahaja selesai proses restorasi (baik pulih sepenuhnya).
Katanya, motosikal tersebut juga boleh ditukar nama dan kenderaan itu juga jarang digunakan.
“Cuba swap Triton atau Hilux, tahun 1992, wiring full catalyzer, baru siap restore.
“Roadtax mati tahun 2006, boleh tukar nama, nama saya sendiri. Motor parking jarang ride,”tulis pemiliknya.

Susulan perkongsian itu, rata-rata mengecam tindakan pemilik tersebut dan menganggap tawaran itu sangat melampau.
“Body (badan motosikal) dah welding 10 kali pun nak swap dengan besi baru,”tulis MohdFirdaus MohdAnuar.
“Tak pelik pun sekarang pasal RXZ mahal yang tegar sahaja faham,”kata Muhammad Afif.
Turut meninggalkan komen adalah seorang lagi pengguna dikenali sebagai Alan Hariss.
“Mana tahu rezeki dia ada betul-betul orang nak swap. Nanti jangan lupa ambil gambar 4×4 baharu ye bang,”ujarnya.-KOSMO! ONLINE


Indonesia gesa penubuhan segera dana global persediaan pandemik masa depan
Oleh KOSMO!

6 Jun 2022, 3:00 pm
JAKARTA – Indonesia menyasarkan untuk memuktamadkan dana global persediaan pandemik masa depan menjelang mesyuarat menteri kesihatan negara-negara Kumpulan 20 (G20) akhir bulan ini, lapor akhbar Arab News, kelmarin.
Menurut jurucakap Kementerian Kesihatan Indonesia, Siti Nadia Tarmizi, republik itu selaku pengerusi G20  tahun ini telah mendesak penubuhan dana perantara kewangan (FIF) yang bertujuan untuk menangani jurang pembiayaan bagi persediaan, pencegahan dan tindakan wabak.
Negara-negara G20 juga telah bersetuju secara sementara untuk menubuhkan dana bernilai berbilion dolar pada April lalu.
Pemerintah Indonesia berkata, negara itu menyasarkan untuk memuktamadkan butiran sebelum mesyuarat menteri kesihatan G20 yang dijadual berlangsung pada 20 hingga 21 Jun.
“Mengenai perbincangan berkaitan sektor kesihatan, kami berharap dapat mencapai persetujuan dan akan ada perbincangan lain mengenai aspek teknikal.
“Kami berharap dengan berlangsungnya sidang kemuncak pemimpin G20 pada November akan datang, akan ada persetujuan keseluruhan,” kata Siti Nadia.

Tambah beliau, perbincangan menjelang mesyuarat peringkat menteri kesihatan akhir bulan ini akan membincangkan skop dan mekanisme untuk dana global itu.
“Matlamat utama kami adalah untuk mengukuhkan seni bina kesihatan global,” tambahnya.
Pertubuhan Kesihatan Sedunia dan Bank Dunia menganggarkan bahawa jurang pembiayaan tahunan untuk kesediaan wabak adalah kira-kira AS$10 bilion (RM43.9 bilion).
Organisasi itu memberi amaran bahawa sebarang dana ketersediaan harus dibiayai dalam tempoh lima tahun akan datang bagi mengukuhkan kapasiti negara berpendapatan rendah dan sederhana. – Agensi